Одоб ва ахлоқ ( 71344 marta o'qilgan) Chop etish\n1 ... 5 6 7 8 9 10 11 12 13 14 15 ... 17 B\nMirzoMuhammad 03 Mart 2018, 12:40:49\nИчкилик - оғу\nИчкилик – оғу, ичкилик – умр заволи, ичкилик инсоннинг обрўсини тўкади. Ким ичкиликка ружу қўяр экан, на оиласида, на дўстлар даврасида, на жамиятда обрўси бўлмагай. Чунки Аллоҳ таоло нима нарсани ҳаром деган бўлса, банда учун у нарса дунёлиги учун ҳам, охирати учун ҳам зарардир.\nРасулуллоҳ Абу Дардо разияллоҳу анҳуга насиҳат қилдилар:\n«Ақлингни зиёда қилки, Раббингга яқинлигинг ҳам зиёда бўлсин», - дейилганда:\n- Ақлимни қандай зиёда қила оламан? – сўради Абу Дардо.\n- Ғазаби илоҳийга сабаб бўладиган гуноҳлардан сақлан. Ва илоҳий фарзларни адо эт. Шунда ақлли бўласан. Сўнгра нафл ибодатларни кўпайтирки, дунёвий ақлинг ортсин. Шу йўл билан Раббингга қурбият ва иззатинг зиёда бўлсин.\nМаст қилгувчи ичимликларни ичишлик оят билан ҳаром қилинган6\n“Албатта, шайтон хамр ва қимор туфайли ораларингизга адоват ва ёмон кўришликни солишни ҳамда сизларни Аллоҳнинг зикридан ва намоздан тўсишни хоҳлайди. Энди тўхтарсизлар?!” (Моида. 91)\n«Ҳузуримга Жаброил келиб бундай деди: «Эй Муҳаммад,\nАллоҳ таоло шаробни, уни сиққанни ва сиқтирганни, ичганни, ташиганни ва унга ёрдам берганни, сотганни, сотиб олганни, ичувчига берганни, ичкилик сотиладиган ва тарқатиладиган ерларни лаънатлади».\nЖаноби Ҳақ фаришталарини шаҳватсиз яратган, шунинг учун улар ҳеч қабоҳат ва гуноҳ қилмайдилар. Ҳайвонлар эса фақат шаҳватли қилиб яратилгандир. Инсонга келсак, инсонда ҳам ақл, ҳам шаҳват бор. Инсон шаҳватга ғолиб келса қандай бахт, агар шаҳват ақлга ғолиб келса, афсус демоқдан бошқа чора йўқ.\nБорлиқнинг ва коинотнинг соҳиби, бутун мавжудотларни яратган ва коинотни ғоятда уйғун бир низомга бўйсўндирган, инсонга кўриш, эшитиш, гапириш ва ҳидлаш ҳисларини, идрок, ақл, фикр каби беҳисоб неъматларни берган Ҳақ субҳанаҳу ва таоло яна бандасининг фойдаси ва сиҳати, ботинидаги нурнинг муҳофазаси учун ичкиликни ҳаром қилган.\nБиз аввало шуни яхши билишимиз керакки, ичкиликнинг моддий зарарлари у қадар муҳим эмас. Асл фалокат, аслида яхшини ёмондан, оқни қорадан, ҳақни ботилдан фарқлайдиган нурни, маънавий ақлни йўқотишдир. Ичувчи чин билан ёлғонни фарқлай олмайдиган даражага келса, яхши билан ёмонни, оқ билан қорани ажратолмаса, уни қандай қилиб инсон деб бўлади?\nАсл фожеий фалокат - инсонлик мартабасидан ҳайвонлик мартабасига тушишда, нурсизликдадир. Зеро, мана шу нур туфайли инсон Аллоҳни танийди ва Унга итоат қилади. У нур сўнса, ёки қорайса, кўз ҳайвон кўзидек бўлиб қолади, яъни инсон кўрар кўзидан эмас, қалб кўзидан маҳрум бўлиб қолади.\n(фойдаланилган манба: Ичкилик — иймон заволи. Муҳаммад Зоҳид Қўтқу. ziyouz.com)\nAbdumuhaymin 08 Mart 2018, 00:24:15\nHozirgi davrda ichkilik haromligi va u odamni qanday ahvollarga solishi barchaga ma'lum, eng achinarlisi shuni bila turib o'z nafsiga ziyon qilayotganlar bu narsadan tiyila olmasligi.\nMirzoMuhammad 08 Mart 2018, 14:42:15\nЖума тезисларида фойдаланилди.\nMirzoMuhammad 12 Mart 2018, 15:35:21\nҒазаб кишининг душмани\nМаълумки, ғазаб кишининг ўзи ичидаги душманидир. Ғазаб деярли доимо пушаймонга сабаб бўлгувчидир. Унинг таърифини Абдулла Авлоний шундай битибди:\nҒазаб деб бир киши иккинчи ила шиддат ва ҳиддат ила муомала қилишмакни айтилур. Ғазаб инсонга маxсус бир қуввайи мурофиадурки, табиатда мавжуд ўлан ғазаб туйғуси ила бошқалар тарафидан\nкеладурган зарар ва ҳалокатдан ўз нафсини фақат шу сояда сақлар. Лекин ғазабнинг жабр ва зулм тариқи-ла ишлатмакдан ниҳоятда эҳтиёт бўлмак лозимдур.\nНафснинг ғуруридан пайдо бўлган ғазаб инсонни аламлик азобларга гирифтор қиладур. Чунки бу шиддат ва ҳароратнинг таъсири вужуддаги қонни\nбузуб, ҳаракат қилдуруб, димоғига ҳужум қилуб, ақлни паришон қилурда кишининг иxтиёрини қўлидан олур ва бу сояда ўзини ёxуд бошқа бир кишини ҳасрат ва надоматга дучор қилур.\nҒазаблик кишилар қанча ақл ва идрок соҳиби бўлса ҳам, ғазаб қони қўзғалган замонида ўзини тўxтатолмас, ақл ва идрокидан айрилуб, бир ёмон ишни қилуб қўяр-да, сўнғидан пушаймон бўлур. Суқрот ҳаким:\n«Ғазабнинг аввали жунун, оxири надоматдур» - демиш.\nИмом Шофеъи ҳазратлари:\n«Қилич ва найза ила ҳосил бўлмаган кўп ишлар юмшоқлик ва мулойимлик\nила ҳосил бўлур. Ғазабнинг зарари эгасига қайтур», – демишлар.\n«Ҳаяжон ила пайдо бўлган бир ҳол, албатта, пушай-монлик ила тамом бўлур. Ғазаб ғазаб қилинувчидан кўпроқ ғазаб қилувчиға зарар қилур. Ақлни ғазабга солувчи инсон нафсини ҳароратли ўтга ёқмиш ўлур. Надоматдан аввал матонатни иxтиёр қилувчилар ҳеч бир таҳлика ва азобга дучор ўлмаслар», – демиш.\n«Ғазаб ва шиддат вужуд иқлимининг даҳшатли бир офатидур. Бунинг дафъи ва чораси топилмаса, у иқлимни xароб қилур. Ғазаб бир иллати муҳликадурки, ягона давоси сабр ва таҳаммулдан иборатдур. Тадови этилмаган бир мараз инсоннинг ҳаётини маҳв ва барбод этар, ҳазар қилмак лозимдур», – демиш. (Туркий Гулистон ёxуд аxлоқ. Абдулла Авлоний www.зиёуз.сом кутубхонаси)\nИбн Аббосдан (р.а.) ривоят қилинади. Уяйна ибн Ҳисн жияни Ҳурра ибн Қайсникига мeҳмон бўлиб тушди. Жияни Ҳурра ибн Қайс Умарнинг (р.а.) яқин аъёнларидан бири эди. Умарнинг (р.а.) ҳамсуҳбат ва маслаҳатчилари хоҳ ўрта ёш, хоҳ йигит бўлишсин, қорилардан эди. Уяйна ибн Ҳисн жиянига:\n«Эй акамнинг ўғли, бу амирнинг ҳузурида сeнинг ҳурматинг бор. Мeнга унинг олдига киришга изн олиб бeр», дeганида, у изн сўради. Умар (р.а.) унинг киришига рухсат бeрдилар. Уяйна ибн Ҳисн у зот ҳузурларига кириб:\n«Эй Ибн Хаттоб, Аллоҳга қасамки, бизга кўп нарса бeрмайсиз. Одиллик билан ҳукм қилмайсиз», дeганида, Умар (р.а.) ғазабланиб, ҳатто уни урмоқликка ҳам қасд қилдилар. Шунда Ҳурра:\n«Эй мўминлар амири, албатта Аллоҳ таоло пайғамбарига: «Авфни олинг, яхшиликка буюринг ва жоҳиллардан юз ўгиринг», дeган. Бу киши ўша жоҳиллардандир», дeди. Аллоҳга қасамки, Ҳурра бу оятни ўқиганида, у зот бундан ўтиб кeтмадилар. Чунки Умар (р.а.) Аллоҳнинг китобида кeлган нарсада тўхтардилар (яъни, унга амал қилардилар). Имом Бухорий ривоятлари.\nMirzoMuhammad 14 Mart 2018, 16:45:57\nМамлакатимиз 1991 йил 31-августда ўз мустақиллигини қўлга киритгач, дин ва виждон эркинлиги берилди. Мамлакат аҳолиси эмин-эркин тоат–ибодат қила бошладилар, лекин айрим ғаламиз кимсалар, тинчлигимизни кўра олмайдиганлар унга раҳна сола бошладилар. Бундай гуруҳлар мустақиллигимизнинг дастлабки кунлариданоқ 1990-1991 йилларда унга раҳна солдилар.Уларнинг мақсади битта эди, яъни, ҳокимиятни қўлга киритиш эди.\nДиний экстремистларнинг ҳаракатлари эса “Қуръони Карим” оятларига мутлақо зиддир.\nШу кунларда Сурияда бўлаётган кўнгилсизликлар, яъни, жангари гуруҳлар томонидан ИШИД (ироқ шом ислом давлати)ни қуриш учун ҳаракат қилаётган ғаламислар орасида афсуски, ўзбекистонликлар борлиги аниқланди. Улар ўз Ватанига ва ота-онасига нолойиқ инсонлардир.\nСўнгги йилларда ақидапараст оқимлар ёшлар ичидаги фаолиятини меҳнат мигрантларини таъсир доирасига олиш, диний экстремистик мазмундаги материалларни электрон кўринишда тарқатиш, интернет орқали тарғибот ўтказиш каби усулларда амалга оширмоқда.\nMirzoMuhammad 21 Mart 2018, 17:10:04\nГўзал ахлоқ намунаси\nМулойимлик гўзал одоб ва ахлоқ намунасидир. Унинг акси қўполлик эса, одамларни бездиради. Қўпол одамнинг қораси кўриниши биланоқ, тўпланиб турган одамлар тарқала бошлашади. Ҳар ким уни кўрса кайфияти бузилади. Шунинг учун ҳаётда иложи борича мулойим бўлган яхши.\nМуқаддас Ислом дини таълимотларида инсонлар ўзаро аҳил тотув бўлиб, муроса қилиб яшашларига, кишилар муомаласида мулойим бўлишга буюрилади. Чунки, мулойимлик ва муроса қилиш шахсий ҳаётда ҳам, бутун жамиятда ҳам кўплаб муаммоларни осонгина ҳал қилиши мумкин.\nАслини олганда бу тўрт кунлик дунёда меҳмон эканмиз, ўртада бўғзу-адоватлар ва жанжаллар нега керак?\nФақиҳ Абу Лайс Самарқандий раҳимаҳуллоҳ айтадилар (Бўстонул орифийн. Абу Лайс Самарқандий. зиёуз.cом кутубхонаси:\nКишилар ўзаро муносабатда мулойим сўз, очиқ юзли бўлиши керак. Яхшига ҳам, ёмонга ҳам, бидъатчига ҳам, суннатга амал қилган мусулмонга ҳам бир хил хушмуомала қилинаверади. Чунки Аллоҳ таоло Мусо ва Ҳорунга (алайҳиссалом):\n"Бас, унга (Фиръавнга) юмшоқ сўз сўзланглар!" (Тоҳо, 44), деган.\nБас, сен Мусо ва Ҳорундан афзал эмассан ва ҳар қандай фожир Фиръавндан ифлосроқ эмас. Ваҳоланки, Аллоҳ таоло у икки зотга Фиръавнга мулойим гапиришни буюрди.\nИброҳим Ҳамза Омирийдан, у Талҳа ибн Умардан ривоят қилади. У: "Мен Атога: "Сизнинг олдингизга ҳар хил кишилар келади, мен ёлғизликни яхши кўраман, уларга баъзан қўпол сўзларни айтаман", дедим. У:\n"Бундай қилма, чунки Аллоҳ таоло "Инсонларга чиройли гапиринглар", деб буюрган". Оятдаги "инсонлар" сирасига яҳудий ва насронийлар ҳам киради. Шундай экан, энди қандай қилиб тўғри йўлдаги киши билан яхши муомала қилинмасин", деди".\nАбу Ҳурайра ривоят қиладилар: Набий (соллаллоҳу алайҳи васаллам):\n"Сизлар инсонларга молларинг билан кенглик қила олмасаларинг, очиқ юз ва чиройли хулқларинг билан кенглик қилинглар", дедилар.\nУмар (розияллоҳу анҳу): "Ким биродари билан дўстлиги соф бўлишини хоҳласа, уни яхши кўрган исмлари билан чақирсин, унга йўлиққанида салом берсин ва мажлисни унга кенг қилсин", дедилар.\nНабий (соллаллоҳу алайҳи васаллам) Оишага (розияллоҳу анҳо):\n"Қўпол бўлма, агар бирортада қўполлик бўлса, у ёмон одамдир", дедилар.\nЯхшиликдан олдин яхшилик қилиш фазилат, яхшиликдан кейин яхшилик қилиш мукофот, ёмонликдан кейин яхшилик қилиш улуғлик, ёмонликдан олдин ёмонлик қилиш жабр-зулм, ёмонликдан кейин ёмонлик қилиш тенглашиш, яхшиликдан кейин ёмонлик қилиш маломат ва шумликдир, дейилади.\nФақиҳ (раҳимаҳуллоҳ) айтадилар: Киши ўзидан катта кишининг ҳаққи-ҳурматини билиши ва улуғлаши лозим. Чунки Набий (соллаллоҳу алайҳи васаллам):\n"Қайси йигит қари кишини улуғласа, Аллоҳ уни қариганида ҳурмат қиладиган йигитга йўлиқтириб қўяди", деганлар.\nЛайс ибн Муслим: "Мен Талҳа ибн Мутриф билан бирга кетаётган эдим. У мендан олдин ўтди, сўнг: "Агар мендан бир кун катта эканингни билганимда, сендан олдин ўтмасдим", деди.\nMirzoMuhammad 22 Mart 2018, 18:26:57\nЮкасак заковат соҳиби\nМазҳаббошимиз имом Аъзам Абу Ҳанифа раҳматуллоҳи алайҳининг ҳаёти ва маноқибларини ўрганар эканмиз, у зотнинг нақадар юксак заковат, беқиёс ақл ва идрок соҳиби эканининг гувоҳи бўламиз. Бундай холис эътироф олдида ҳатто мазҳаббошимизнинг душманлари ҳам таслим бўлганлар. Нақадар юксак илм соҳиби эканлигидан лол қолишган.\nБарча мазҳабдаги фиқҳ масалалари баён қилинган китобларни кўздан кечирар эканмиз, бошқа мазҳаб вакиллари ҳам кўплаб масалаларда барча мазҳаб қиёсларини таққослашиб, хулосанинг тўғрироғи Абу Ҳанифаники, деб очиқ эътироф этишади.\nИмоми Аъзам (раҳматуллоҳи алайҳ)нинг дўстлари, ўша даврнинг ҳадис ва қироат олимларидан бўлган Сулаймон Аъмаш бир кеча уйида хотини билан жанжаллашиб, уни қаттиқ ранжитиб қўйди. Лекин жанжалдан сўнг яна хотини билан суҳбатлашишни истади. Хотини эса гапларини умуман жавобсиз қолдирди. Аъмаш ғазабланиб:\n«Нимага жавоб бермаяпсан?», деб хотинига бақирарди. Уларнинг қизлари «ҳозир гапирмасалар, эрталаб гапирадилар», деб отасини тинчлантирмоқчи бўлди. Бироқ Аъмаш ғазабидан тушмасди.\n«Агар бу кеча (тонгга қадар) гапирмаса, унинг талоғини бердим», деб қасам ичди.\nЯрим кечаси бўлишига қарамай, уйидан чиқди ва тўғри Имоми Аъзамнинг уйларига йўл олди. Имоми Аъзам ундан ҳол аҳвол сўраганларидан кейин Аъмаш келиш сабабини айтди:\n«Бу хотин шу йўл билан мендан қутулмоқчи, мени қийин вазиятга солиб қўйишидан қўрқаман. У болаларимни онаси ахир. Бу вазиятдан чиқишга, ажрашмасликка бирор чора борми?», деди.\n«Аллоҳни изни билан бир чора топилар», дедилар.\nКейин Аъмаш яшайдиган жойдаги масжид муаззинини чақиртирдилар ва бу кеча бомдод азонини вақти кирмасдан олдин чақиришни тайинладилар. Аъмаш уйига қайтиб азонни кута бошлади. Азон ҳам чақирилди. Бомдод вақти кирмасдан чақирилган азонни эшитган Аъмашнинг хотини тонг отди, деб ўйлаб:\n«Оҳ қандай яхши, сендай бадфеъл одамдан қутулдим», дея хурсанд бўлди.\nАъмаш эса кула-кула жавоб берди:\n«Бизни ажралмаслигимизга чора кўрсатган инсондан Аллоҳ рози бўлсин».\n(Телеграмм хабарларидан фойдаланилди)\nMirzoMuhammad 22 Mart 2018, 18:31:31\nВиждон нимадир, биласизми?\nВиждон ҳақида ҳар қандай виждонсиз одам ҳам оғиз кўпиртириб гапириши мумкин. Бироқ моҳирона гапириш бошқа, виждон соҳиби бўлиш бошқа ва виждон амриги бўйсуниб, чин инсоний фазилатларни намоён қилиш бошқа.\nУмуман олганда виждоннинг таърифини билиб қўйиш энг бирламичиси. Википедияда шундай таръриф берилган:\nВиждон — ахлоқий тушунча, яхшилик нима-ю, ёмонлик нималигига жавоб берадиган ички ишонч, ўз хатти-ҳаракатлари учун ахлоқий масъулиятни англаш. ВИЖДОН шахснинг ахлоқий жиҳатдан ўз-ўзини назорат қила олиш, ўзида ахлоқий бурчни мустақил шакллантириш ҳамда ўзидан уни адо этишни талаб қилиш ва ўз хатти-ҳаракатларига баҳо бериш қобилиятини ифодалайди.\nВИЖДОН дастлабки ахлоқий майл бўлиб, ташқи таъсир туфайли ривожланиши ёки сўниши мумкин. У эҳтирос, ҳиссиёт шаклида шахснинг ўз хатти-ҳаракатлари учун уялиш, пушаймон бўлиш ёки ахлоқий қониқиш сифатида намоён бўлади. ВИЖДОН яхшилик, бурч, бахт, ҳаломик каби бошқа ахлоқий тушунчалар билан боғлиқ. Жамиятнинг ривожланиши, маънавий, ахлоқий юксалиши билан ВИЖДОН тушунчасининг мазмуни ва моҳияти бойиб боради. Унинг моҳияти ижтимоий муҳит билан белгиланади.\n“Туркий Гулистон ёxуд аxлоқ” асарида эса (Абдулла Авлоний. зиёуз.сом кутубхонаси) шундай таъриф берилган:\nВиждон деб руҳимизга, фикримизга таъсир қиладурган ҳиссиёт, яъни сезув – туймақдан иборат маънавий қувватни айтилур. Биз ҳар вақт афъол ва ҳаракотимизни яxши ва ёмонлиғини, фойда ва зарарлиғини онжақ виждонимиз ила билурмиз. Виждон инсоннинг ақл ва фикрини ҳақиқий мезонидурки, бу тарозу ила ўз камчиликларини ўлчаб билмак ила баробар бошқаларнинг ҳам афъол ва ҳаракотини сезур. Агар ишлаган иши шариат, ақл ва ҳикматга мувофиқ бўлса, муҳаббат қилур. Қабоҳат ва ёмон ишларни қилса, нафрат қилур.\nБиз жаноби Ҳақнинг амр ва наҳйини фикр ва руҳимизнинг маънавий қуввати ўлан виждонимиз ила айира билурмиз.\nВиждон яxши xулқларнинг манбайи ўлдиғиндан виждон соҳиблари ҳар бир ишни беғараз, xолис ният ила ишлар. Шул сабабли ҳар ким назарида мақбул ва суюкли бўлур.\nҲар бир инсоннинг ҳақиқий фоили виждонидур, меваси яxши амалдур, ҳосили виждонидур.\nИнсон диний вазифаларининг улуввиятини виждони соясида тақдир қила билур. Чунки, виждони саломат кишилар имон ва эътиқодларини камолга еткурмак учун жаноби Ҳақнинг буйруқларини дин ва миллатға фойдали ишларни шод ва xуррамлик ила ишлар.\nАлҳосил, виждон ҳар кимнинг афъол ва ҳаракотини кўрсатадурган мусаффо бир ойинадурки, бу кўзгуга чин назар қилған киши ўз айб ва камчиликларини тузатмак ҳаракатида бўлуб, бошқаларнинг айб ва қусурларини аxтармоқға вақти бўлмас.\nБизим исломиятда виждон аxлоқининг ислоҳи учун саъй-ҳаракат қилмак лозим ўлдиғиндан шул доирада ҳаракат қилғон кишилар икки жаҳонда азиз ва мукаррам бўлурлар.\nАрасту ҳаким: «Руҳимизнинг маънавий қуввати ўлан виждонимиз, фикримизга қувват бергувчи бир воситайи идрокия дейилур. Яъни, ҳиссиётимизнинг руҳимизга таъсир эттирғувчи бир робитайи илктириқийясидур», – демиш.\nMirzoMuhammad 05 Aprel 2018, 10:13:16\nМустақил юртимиз узра баҳор нафаси уфуриб, она замин узра офтобнинг илиқ нурлари сочилгани янглиғ эсон-омон умримизнинг янги баҳорига етиб келганлигимизга шукрона тарзида халқимизнинг кўнгилларига ҳам кўтаринки сурур кайфиятлари кириб келмоқда. Ҳар қандай ғам-ташвишдан бегона бўлган болалар ҳам хурсандлигидан чопқиллаб юрадилар. Умрнинг энг қизғин палласидаги инсонлар аллақачон баҳорги тирикчилик ишларини бошлаб юборганлар. Ёшини яшаб, ҳаётда ўзига яраша из қолдиришга улгурган кекса отахонлару, онахонлар ўзлари босиб ўтган умрнинг узун йўлларига хаёлчан боқар экан, сўлғин лаблари пичирлаб нимадир деяётгандек бўлади. Шоира айтгандек:\nОлча гулин кўзларингга суртасан беҳол −\nАтроф табиат ҳам куёв тўрани интиқлик билан кутиб турган келинчакдек бор бўйи ила безанган. Бундай гўзал табиат ҳақиқатан ҳам инсоннинг қалбига шоирона табиат илҳомларини меҳмонга етаклаб олиб келаётгандек бўлади.\nСокинлик фаслидан буён ошёнларини соғиниб қолган қушлар ҳам шундай жаннатмакон ўлкага етиб келганидан севинчларини ичларига сиғдира олмай қолади. Гўё узоқ вақтлар бегона юртларда дарбадар юриб, ниҳоят ўз Ватанига қайтган сарбадар инсон қувончларга тўлиб, кўрган кечирганларини кўнгил яқинларига тинимсиз қисса қилиб сўзлаб бераётгганидек қушлар ҳам баҳорги наволарини баралла бошлаб юборади. Умр боғининг навқирон даврининг тенгдоши бўлган бунчалар ажиб табиатдан ҳеч қачон ажралгинг келмайди.\nТўхтагай табиатдан ҳаққушлар зорланиши −\nКетма баҳор, кетмагил менинг боғимдан.\nАждодларнинг минглаб йиллик удумлари авжига олади − ҳар маҳаллада сумалак сайллари. Бусиз Ўзбекнинг баҳорини тасаввур ҳам қила олмайсиз. Албатта бу қадимий одатимизнинг ҳам ўзига яраша тароватию, биз билган ва билмаган ҳикматлари бор. Қиш аро асосан қуруқ мева ва таомларни еб чиққаннинг сўнггидан баҳорги миллий таомимиз танамиз учун керакли витаминларга сероблигидан шифолиги ҳам сир эмас. Баҳорда қуёш заррачалари орқали келгувчи турли зарарли магнит тўлқинларию, нурлар оқимига яхшигина ҳимоя воситаси вазифасини ҳам ўтайди.\nМинглаб йиллик одатларимизда яна бири дарвешона ҳақида ҳам кези келганда бир тўхталиб қўйган яхши. Тарихий битикларга назар ташласак Маҳмуд Қошғарийнинг “Девони луғотит-турк” китобида келтирилган қадимий халқ оғзаки ижоди намуналарида қиш билан ёз жанг қилиб, ниҳоят ёз ғолиб келгани баён қилинар экан, ана энди бунинг шарофатига байрам қилиб хурсандчилик қилиш таъкидланади.\nШунингдек улумоларимиз ҳам бир қанча фикрлар билдиришганлар. Айримлари бу удум “дарвешхона” сўзидан олинган бўлиб, аслида баҳорги экинлар мавсуми учун дарвешларга хайр-эҳсон қилинганлигидан келиб чиққан дейдилар. Яна бошқалари “дарвешона” ўзининг асл маъносида − дарвешона, яъни дарвешларга хос камтарона меҳмондорчилик ташкил қилиш. Бу ҳам, албатта, баҳорги экинлар олдидан қилинадиган тадбир дейдилар.\nБиз эса бу тўғрида ўз фикримизни билдиришга ҳақли бўлмасакда, юқоридаги фикрларни инкор қилмаган ҳолда қўшимча равишда китоблар аро изланиб яна ҳам тўлароқ жавоб топгандек бўлдик.\nБуюк ватандошимиз имом Бухорий раҳматуллоҳи алайҳи ривоят қилишича “Умар разияллоҳу анҳу қачон қаҳатчилик бўлса Аббос ибн Абдулмутталиб билан истисқо қилар (ёғингарчилик сўрар) эди. Шунда “Эй Аллоҳ, албатта, бизлар Сенга Пайғамбаримизни васила қилар эдик, бизларга ёмғир берар эдинг. (Энди эса) Пайғамбаримизнинг амакисини васила қилмоқдамиз, бас, ёмғир бергин” дер эди. (Ровий) айтади: Уларга ёмғир берилар эди”.\nМазкур ривоятда истисқо ҳақида сўз бормоқда. Бу тўғрида уламолар бир қанча фикрларни айтганлар. Кўпчилик фақиҳларнинг айтишларича “Истисқо” − ёғингарчилик бўлмай қолганда Аллоҳ таолодан фойдали ва баракали ёмғир сўраб ўқиладиган намоз эрур. Имом Аъзам раҳматуллоҳи алайҳи айтишича “Истисқо” − дуо, тазарруъ ва истиғфор айтишдан иборат.\nДарвешонада ҳам юқоридаги амаллар бор. Кўпчилик бўлиб дуо ва тазарруълар қилинади. Элимиз, юртимиз тинч, турмушимиз фаровон бўлиши сўралади, деҳқончиликнинг барча турларига дуолар қилинади − томорқалардан тортиб фермер хўжаликлардаги асосий ризқу-рўзимиз бўлган буғдой, пахтадан бошлаб пиллаларгача дуо қилинади. Аббос разияллоҳу анҳуни чорлаганлари каби атроф маҳаллалардан ёшлари улуғ ва тақводор инсонлар таклиф қилиниб, улардан дуо сўралади.\nФақат асосий фарқи − қурғоқчилик бўлмаса ҳам адо этилиши. Ваҳолонки, бошига қаттиқ иш тушмасдан туриб Аллоҳни эслаган кимсаларнинг бошига оғир кун келганда Аллоҳ таолонинг ёрдами муқаррар бўлиши ҳақида тафсирларда ёзилган. Хусусан “Фаровонликда Аллоҳни эсланг, шиддатли (кун)да Аллоҳ ҳам сизни эслайди”, − дейилган. (Имом Табарий тафсири)\nДастурхон тузаш эса, Алҳамдулиллоҳки, тўқчилик, тўкин-сочинлик аломати. Қолаверса халқимизнинг ўта меҳмондўстлигидан. Аммо исрофгарчиликка иложи борича йўл қўйилмайди.\nШунингдек, бу қадимий одатимизда ибодат умид қилинишини эътиборга олган ҳолда холисликдан чиқиб ортиқча дабдабаларга йўл қўймаслик керак.\nТангри таоло кириб келган баҳор − деҳқончиликнинг бошланиш фаслини баракали қилсин. Дуойи хайрларимизни ижобат қилсин.\nMirzoMuhammad 10 Aprel 2018, 15:09:48\nБанда гуноҳдан ҳоли бўлмайди. Фақат пайғамбарларгина масъум бўлганлар. Биз эса ожиз бандалармиз. Ожизлигимидандирки, гуноҳ қилиб қўямиз.\nАввало иложи борича гуноҳдан четланиш керак. Бироқ бирор гуноҳ содир бўлган бўлса, умидсизланмаслик керак. Дарҳол истиғфор айтиб тавба қилиш лозим.\nМанбада келишича (www.ziyouz.com кутубхонаси.Мукошафат-ул қулуб. Абу Ҳомид Ғаззолий) тавба қилганликнинг баъзи шартлари бор. Булар қуйидагилардир:\n4. Мумкин бўлмаса, кимнинг ҳақига тажовуз қилган бўлса, ўша киши билан ҳалолланади.\nАгар мазлумнинг ҳақини бериш ҳам, розилигини олиш ҳам иложсиз бўлса, унинг ҳақига дуо ўқиш ва истиғфор этиш керак бўлади. Шунда Аллоҳнинг ундан рози бўлиши-дан умид қилиши мумкин.\nГуноҳларни унутиш айбларнинг энг каттасидир. Ақли бўлган одам, албатта, ўзини-ўзи сўроқ қилади, ўзидан ҳисоб сўрайди, гуноҳларини унутмайди. Шуни назарда тутиб, бир шоир шундай деган:\nСиртига гуноҳи юкланган инсон, унутма гуноҳинг, юв уни чаққон. Аллоҳга ўлимдан олдин тавба қил, Айбингни тан олгил эй осий, шошил!\nИмом Абуллайс ҳикоя қилади:\n— Бир кун Ҳазрат Умар Пайгамбаримиз (с.а.в.) қошига йиғлаб келди. Пайғамбаримиз\n(с.а.в.): «Нега йиғлайсан?! — деб сўраганларида Ҳазрат Умар:\n—Эй Аллоҳнинг Расули, эшикда бир йигит йиғлаб ўтирган экан, кўнглим эзилди. Шунинг учун йиғладим, - деб жавоб берди.\nРасулуллоҳ (с.а.в.): «Уни ичкари олинг!» - деб буюрдилар. Йигит ичкари олинди. Йиғлаб турган йигитдан Пайғамбаримиз (с.а.в.) сўрадилар.\n— Нега йиғлаяпсан, эй йигит?\n- Аллоҳга шерик кўрдингми?\n- Эй Аллоҳнинг Расули (с.а.в.), менинг гуноҳим бундан ҳам катта!\n- Сенинг гуноҳинг каттароқми, курсими?\n- Менинг гуноҳим каттароқ.\n- Сенинг гуноҳинг каттароқми, Аллоҳнинг афвими?\n- Аллоҳнинг афви каттароқ.\n- Энг катта гуноҳни энг катта бўлган Аллоҳдан бошқа ҳеч ким афв этолмайди. Менга гуноҳинг нималигини айт.\n- Сиздан уяламан, эй Аллоҳнинг Расули! Пайғамбар (с.а.в.):\n- Айт, деяпман сенга!\n- Эй Аллоҳнинг Расули, мен етти йилдан бери кафан шилувчилик қиламан. Охирги марта ансорлардан бир чўри қиз ўлганди. Бордим, қабрини очиб, кафанини шилдим. Сўнгра шайтоннинг сўзига кирдим. Унинг номусига тажовуз қилдим, Оз ўтмасдан, Аллоҳнинг қудрати билан чўри тилга кирди ва менга шундай деди:\n- Суф сенга, мазлумнинг ҳақини золимдан олувчи Аллоҳдан уялмайсанми? Мени қабр халқи орасида қипяланғоч қолдирдинг. Устига-устак, Аллоҳнинг ҳузурида жунуб бир ҳолга келтирдинг!\nЙигит буларни айтганда Пайғамбаримиз (с.а.в.) ўринларидан сакраб туриб кетдилар. Йигитни итариб:\n-Чиқ бу ердан, эй фосиқ! — деб буюрдилар.\n-У ҳам чиқди-кетди ва қирқ кун Аллоҳга ёлворди. Охири бошини кўкка кўтариб:\n- Эй Муҳаммаднинг, Одамнинг ва Иброҳимнинг илоҳи! — деди. — Агар мени ёрлақаган бўлсанг, Расулинг Муҳаммадга ва асҳобига маълум қил. Йўқ, агар ёрлақамаган бўлсанг, кўкдан бир олов тушир ва мени ёқ, охират азобидан қутқар!\nШунда Аллоҳ ўз Расули(с.а.в.)га Жаброилни йўллади. Жаброил келди ва дедики:\n— Эй Муҳаммад, Раббинг сенга салом юборди ва «Махлуқотни у яратганми, менми?!» — деб сўради.\nПайғамбаримиз (с.а.в.) дедиларки:\n— Мени ҳам, бошқа махлуқотни ҳам Аллоҳ яратган. Мени ҳам, бошқа борлиқни ҳам у ризқлантиради.\n— Аллоҳ анов йигитни афв этганини маълум қилди!\nШунда Пайғамбаримиз (с.а.в.) у йигитни чақирдилар ва Аллоҳ уни афв этганини билдирдилар.\n1 ... 5 6 7 8 9 10 11 12 13 14 15 ... 17 T


Туркиялик жуфтлик 4 минг суриялик қочқинга тўй дастурхони ёзди\n18:59 / 05.08.2015 9669\nТуркиянинг Килис вилоятида никоҳдан ўтган жуфтлик 4 минг нафар суриялик қочқинга тўй дастурхони ёзди. Куёв Фатҳуллоҳ Узумжуўғли ва келин Эсра Пўлат суриялик қочқинларга ёрдам бериш ҳамда уларни қўллаб-қувватлашини кўрсатиш учун шундай қарорга келишди.\nОдатда турк тўйи сешанба куни бошланиб, чоршанба кунига қадар давом этади, дастурхон қариндошлар ва қўни-қўшнилар, танишлар учун ёзилади. Аммо ушбу жуфтлик бу одатдан воз кечди. Тантаналарда, қариндошлар ва яқинлардан ташқари, 4 минг қочқин ҳам иштирок этди. Ғоя куёвнинг отаси Али Узумжуўғлига тегишли. Тўй тантаналарининг суратлари Туркиянинг Kimse Yok Mu (KYM) нодавлат гуманитар ташкилотининг ижтимоий тармоқлардаги саҳифаларида жойлаштирилди.\nКилисда 4 минг нафар суриялик қочқин турибди. Туркия бўйича қочқинлар миқдори 1 млн кишини ташкил қилади.


Ўзбек тадбиркори фақат адвокат иштирокида жазоланадиган бўлди\nЎзбекистон Адлия вазирлиги бошқа беш идора билан ҳамкорликда тасдиқлаган Низомда қўзғатилган жиноят ишлари бўйича тадбиркорлик субъектлари фаолиятини текширишда адвокатларнинг сўзсиз иштирокини таъминлаш тартиби белгилаб қўйилди.\nҲужжатни Адлия вазирлиги Миллий хавфсизлик хизмати, Бош прокуратура, Ички ишлар вазирлиги, Давлат солиқ қўмитаси ҳамда Давлат божхона қўмитаси билан ҳамкорликда тасдиқлаган ва у 28 январда Адлия вазирлигида қайддан ўтказилган.\nНизом мазмуни тўғрисида маълумот берган norma.uz сайтига кўра, янги жорий этилаётган тартибга биноан тергов органлари томонидан тадбиркорлик субъектлари фаолиятининг текширилиши учун жиноят иши очилган бўлиши лозим.\nТекширув эса, тадбиркорлик фаолиятининг фақат очилган жиноят иши қамровидаги қисми бўйича ўтказилади ва бу текширув ўтказиш тўғрисидаги қарорда кўрсатилиши лозим.\nnorma.uz ўз материалида текширув ўтказадиган комиссия нималарга эътибор бериши, қандай қоғозларни тўлдириши тўғрисида янги ҳужжатга таяниб маълумот берган.\nМеъёрий ҳужжатнинг мана бу жиҳати айниқса эътиборлидир:\nАгар тадбиркорлик субъекти текширув жараёнида адвокат иштирок этишини истаса, текширувни бошлаш адвокат етиб келгунича бошланмай туради. Бироқ бу муддат 24 соатдан ортмайди. Шу муддат ичида адвокат етиб келмаса, текширув адвокатсиз бошланади.\nТадбиркорлик субъекти жиноят иши бўйича гумон қилинувчи ёки айбланувчи бўлса, улар адвокат билан Жиноят-процессуал кодексга биноан таъминланади.\nСўнгги абзацдаги меъёр – ҳар бир айбланувчи адвокат хизматидан фойдаланишга ҳақлилигига оид меъёр тўғрисида билмаган одам бўлмаса керак.\nБас, шундай экан, 6 та идора ўртасида қабул қилинган Низомнинг янгилиги нимада?\nБу саволни ўзбекистонлик адвокат Гулнора Оқиловага бердик.\n- Тўғри, бу меъёрлар Жиноят-процессуал кодексида бор, лекин унда “мажбур”, ёки “бўлиши шарт”, дейилмаган. Тергов ишлари, сўроқ адвокатсиз олиб борилиши мумкин эмас, деб яхшилаб ёзиб қўйилиши керак кодексда, деди адвокат ва қабул қилинган ҳужжатни “яхши иш”, деб баҳолади.\n“Яхши иш”, дедию “лекин”и ҳам борлигини писанда қилиб, бундай деди:\n- Албатта, бу яхши нарса. Лекин амалда ишласа, яхши нарса. Масала мана шунда. Бизда кўп нарсалар қоғозда бор, амалда йўқ. Тадбиркорми у ёки жиноятчими, оборишганидан кейин адвокатсиз гапирмайман, деб кўрсин – тепиб ташлашади, деди адвокат Гулнора Оқилова.\nУ янги Низомга ўта кучли скепсис билан ёндошаётганини, унинг ўзбекистонлик тадбиркорга ёрдам беришига шубҳаси катталиги билдирди.\n- Ўзбекистонлик тадбиркор банкка қўйган пулини қайтариб ололмайдию сиз яна қаердаги адвокат ҳимояси тўғрисида гапирасиз, деди Гулнора Оқилова.\nТадбиркорлар учун жаннат?\nАйни пайтда Ўзбекистондаги жамоатчилик фикрини ўрганиш “Ижтимоий фикр” маркази ўзи ўтказган “Ўзбекистонда тадбиркорлик муҳити – тадбиркорлар нигоҳида” мавзуида сўров натижаларини эълон қилди.\nХабар қилинишича, сўровда иштирок этган тадбиркор ва фермерларнинг мутлақ кўпчилиги мамлакатда яратилган шароитни ижобий баҳолаган.\n“Ижтимоий фикр” фикрича, шароит 2014 йили ҳам ўта зўр эди.\nЎша йили марказ ўтказган cўров иштирокчиларининг 96,2 фоизи “Микрокредитлар жойларда, жумладан, чекка ва қишлоқ ҳудудларида тадбиркорликни ривожлантиришга керак бўлган бошланғич сармояни шакллантиришга замин яратмоқда”, деб жавоб берган.\nРеспондентларнинг катта қисми (96,3 фоизи) тижорат банклари ходимлари томонидан пул ҳисоб-китоб ҳужжатларини қабул қилиш ва унинг ижросини таъминлаш жараёнида мижозларга хизмат кўрсатиш сифати ортиб бораётганини эътироф этган.


ЎзА - Болалар соғломлаштирилди\n19.02.2018 14:28 Чоп этиш версияси\nЎзбекистон Республикаси Соғлиқни сақлаш вазирлиги, “Соғлом авлод учун” халқаро хайрия фонди ҳамда Германиянинг “Friedensdorf International” халқаро ташкилоти ўртасидаги ҳамкорлик доирасида 13 нафар бемор бола ГФР клиникаларида даволаниб, юртимизга қайтиб келди. Ислом Каримов номидаги Тошкент халқаро аэропортида уларни ота-оналар, давлат ва жамоат ташкилотлари вакиллари кутиб олди.\n2002 йилдан буён "Соғлом авлод учун" халқаро хайрия фонди ва Германиянинг “Friedensdorf International” халқаро ташкилоти ҳамкорлигида ҳаётга татбиқ этилаётган ушбу лойиҳа доирасида 12 ёшгача бўлган бемор болалар соғломлаштирилиб, реабилитация қилинди. Жумладан, ўтган вақт давомида тери куйиши асорати, туғма қўл-оёқ бўғимлари камчиликлари ва бошқа касалликлар билан хасталанган 338 нафар бола Германияда даволанди.\n– Набирам Шоҳжаҳон бир йил олдин “Соғлом авлод учун” фонди кўмаги билан даволаниш учун Германияга кетганди, – дейди хоразмлик Зумрад Маҳмудова. – Қайноқ сув тўкилиши оқибатида танасининг кўп қисми куйиб, оёқлари ишдан чиққан эди. Бугун набирам соғ-омон, тузалиб бағримга қайтганидан чексиз ҳурсанд бўлдим.\nТошкент вилояти Ангрен шаҳар 34-мактаб-интернати тарбияланувчиси Камилла Гарпиянч ҳам бахтсиз тасодиф туфайли куйиб қолган. У Германияда олти ой даволанди. Жароҳат олган жойлари пластик операция қилинди.\nЎғил-қизларни кутиб олган шифокорлар, “Соғлом авлод учун” халқаро хайри фонди мутахассиcлари ота-оналарга келгусида фарзандлар саломатлигини назорат қилиш ва болаларни парваришлаш бўйича маслаҳат ва тавсиялар берди.


Туркиядан муносабат: Ўзбекистонда амалга оширилаётган борилаётган ислоҳотлар ЕОИИга аъзо бўлиш йўлидаги муҳим омилдир\nАНКАРА, 30-май. /"Дунё" АА/. Ўзбекистон Президенти Шавкат Мирзиёевнинг 21 май куни бўлиб ўтган Олий Евроосиё иқтисодий кенгашининг навбатдаги йиғилишидаги иштирокига бағишланган мақола Анқарадаги АНКАСАМ инқирозий ҳолатларни ўрганиш ва сиёсат маркази веб-сайтида эълон қилинди, деб хабар қилмоқда “Дунё” АА мухбири.\nМуаллифлар Ўзбекистон 2020 йил декабрь ойида Евроосиё Иқтисодий Иттифоқи (ЕОИИ) кузатувчиси мақомини олганига эътибор қаратган. Мазкур тузилма билан ҳамкорликка қизиқиш ЕОИИга аъзо давлатлар ўртасида савдо-сотиқни ривожлантириш учун катта имкониятлар мавжудлиги билан изоҳланади.\nМутахассисларнинг ёзишича, минтақалараро кооперация, хусусан, саноат алоқаларининг кенгайиши барча иштирокчилар иқтисодиётига ижобий таъсир кўрсатади ва учинчи давлатлар бозорларини ривожлантиришга имкон беради. Ўзбекистон раҳбари саммитда бу фикрни алоҳида қайд этди. Мақола муаллифлари иқтисодиётнинг реал сектори салоҳиятидан самарали фойдаланиш ва озиқ-овқат хавфсизлигини таъминлаш муҳимлигига ҳам урғу берилгани ҳақида сўз юритган.\n"Саммитда Ўзбекистон раҳбари мамлакат интеграциялашувга қаратилган чора-тадбирларни изчил давом эттириши ҳақида тушунча берди", - дейилади мақолада.\nМарказ мутахассисларининг фикрича, Тошкент интеграция сари муҳим қадамлар қўяди. Таъкидланишича, мамлакатда амалга оширилаётган ислоҳотлар ЕОИИга аъзолик йўлидаги муҳим омил ҳисобланади.\nЎзбекистоннинг барқарор ижтимоий-иқтисо...\nЎзбекистонда сўнгги йилларда барча соҳаларда амалга оширилаётган кенг қамровли ислоҳотлар ...


2017 йилнинг 31 октябрь куни Ўзбекистон фуқароси Сайфулло Соипов Нью-Йоркда одамлар устига юк машинасини ҳайдаб, саккиз кишининг умрига зомин бўлганди. Ўзини ИШИД жангариси деб атаган Соиповнинг иши 18 ноябрь куни яна бир бор Нью-Йорк жанубий округи судида кўриб чиқилди, деб хабар беради New York Post.\nТаъкидланишича, суд ишида Соиповнинг қилган жинояти учун бериладиган жазо бўйича қарор қабул қилувчи суд маслаҳатчилари ҳайъатига оид масалалар кўриб чиқилган. Нью-Йорк прокурорлари Соипов учун ўлим жазосини сўради.\nМанхеттен федерал прокурори Метью Ларошнинг сўзларига кўра, ҳукумат суд маслаҳатчиларини 3000 нафар номзод ичидан танлаб олишни режалаштирмоқда. Суд қаршисида сўнгги эшитув 2020 йилнинг 13 апрелидан бошланиши керак.\nШу билан бирга, ушбу суд мажлисида Соипов округ судьясини тан олмаслигини билдириб, унга бу каби қарор қабул қилиш ҳуқуқи берилмаганини айтган. «… Мен ҳаёт бахш этган Аллоҳнинг кўрсатмаси бўйича иш тутдим», — деган Соипов.\nШундан сўнг, Соипов судья Вернон Бродерикни саволга тутган: «Сиз мени ўлган саккиз киши учун суд қилмоқдасиз. Нега Америка бомбалари остида минглаб мусулмон аёл ва болаларнинг ўлишига жавобгар бўлганларни суд қилмайсиз?».\n«Биламан сиз менинг мавқейимни тан олмайсиз, лекин ҳозир сиз баёнот беришингиз керак бўлган вақт ҳам, жой ҳам эмас», — дея судья Бродерик Соиповнинг гапини бўлиб ташлаган.\nСуднинг кейинги йиғилиши 20 ноябрь куни бўлиб ўтади.\nКиритилди: 13:42 19.11.2019. Ўқилди: 3369 марта. Фикрлар сони: 0 та.\nЎзбекистонда коронавирус: 1 апрелдаги ҳолат (ЖАДВАЛ)\nФарғоналик аёл ниқоб тақмай, халқни ҳукуматнинг қарорини бажармасликка ундади\nЎзбекистонда коронавирусга чалинган илк беморнинг аҳволи қандайлиги айтилди


Lifestyle 14:56 / 18.01.2019 13006\nЁшлигингизда онангиз кучли эканини англаш қийин. Улғайгач эса у ўргатган қадриятларга қараб буни тушунишни бошлайсиз.\nУ сизга бериши мумкин бўлган энг муҳим нарса – ўзида мавжуд бўлган кучни бериш. Бироқ бир неча бошқа қадриятлар ҳам мавжуд. Келинг, кучли онангиздан сизга ўтган хусусиятларни бирма-бир кўздан кечирамиз.\n1. Ўз муаммоларингизни мустақил ечишга мойиллик кўникмаси\nКимдандир сув сўраганингизда онангиз гапингизни бўлади: «Ўз оёғинг йўқми?» Ёки стол атрофида туз сўраганингизда: «Қўлинг йўқми?» Бари аниқ: дунё атрофингизда айланмайди, ҳеч ким сизнинг ўрнингизга бирор нарсани бажаришга мажбур эмас. Сиз ўзингиз учун барини мустақил амалга оширишни ўрганишингиз керак.\n2. Ғурурга боғланиб қолмасдан ўз хатоларини тан олиш осон\nКўпчилигимиз гулдонни синдирганимиз ёки ичимликни гиламга тўкиб юборганимизни инкор этганмиз. Кўпинча барини ука ёки синглимизга тўнкаганмиз. Бироқ кучли оналар бизга айбни тан олиш ва қилган ишимиз учун ўзимиз жавоб беришимиз кераклигини ўргатишган. Кучли она ўстирган фарзандни айнан шу жиҳатдан билиб олиш осон.\n3. Ўзини ўзига хос деб ҳис этиш.\nЧунки кучли оналар ўз муҳаббатини изҳор эта олади ва фарзандларини ўз орзуси ортидан боришга ўргатади.\n4. Аниқ мақсадга эга ва уни амалга оширишга интилади\nКучли оналар нафақат ўзига хослик ҳиссини сингдиради, яна мақсад сари интилувчан бўлишни ҳам ўргатади. Улар туфайли сизда мураккаб мақсад ва уларни амалга ошириш учун куч пайдо бўлади.\n5. «Йўқ» дейиш кўникмаси\nКўпчилик одамлар уларни яхши кўришлари ва ҳурмат қилишларини истайдилар. Шунинг учун «йўқ» дейишга чўчийдилар, бу асосий муаммолардан бири. Айрим ҳолларда бегоналар сўраётган манзилни билмаймиз дейишдан ҳам қўрқамиз. Бироқ кучли она тарбия қилган инсон бундай қилишдан қўрқмайди.\n6. Ўз-ўзига берилган идеал баҳо ва ўз-ўзини ҳурмат қилиш.\nОна – бу сизни сўзсиз яхши кўрадиган илк ва балки ягона инсондир. У сизга қандай муҳаббатга муносиб эканингизни кўрсатади. Кучли она сизни ўз-ўзингизни севишга ўргатади. Ўзингиз лойиқ бўлганидан камига рози бўлмасликни ўргатади.\n7. Ўзини рўйхатнинг бошига қўйишни тушуниш – худбинлик эмас.\nЎзгаларга ёрдам бериш, сахий бўлиш, шубҳасиз ижобий жиҳатлар. Бироқ эвазига ҳеч нарса олмай, ўта сахий бўлиш керакми? Вақт ўтиши билан бу сизга зарар келтиради. Кучли оналарнинг фарзандлари бу мувозанатни бошқара оладилар – худбин бўлиш эмас,ўзи ҳақида ўйлаш.\n8. Қадриятингиз фақат танадан иборат эмас.\nЗамонавий дунёда ташқи гўзаллик жамиятдаги муваффақиятнинг асосий таркибий қисми саналади. Бироқ кучли оналарнинг фарзандлари улар шахсият ва характерни яхши кўришлари кераклигини билишади. Улар ажин, целлюлит ёки қоринга эътибор беришмайди.\n9. Баъзида воз кечиш кераклигини англаш\nҲар иккала томонга зарар келтирадиган муносабатларни давом эттириш, севимли бўлмаган ишда фаолият юритиш, фақат ёқимсиз ҳолатларга сабаб бўладиган инсон билан дўстлашиш. Буларнинг бари кучли она тарбия қилган фарзандларни четлаб ўтади. Улар қачон воз кечиш кераклигини яхши билишади.\n10. Ўзини хафа қилмаслик\nМутахассислар атрофдаги кишиларни сизга яхши муносабатда бўлишга ўргатиш мумкинлигини таъкидлайдилар. Кучли оналарнинг фарзандлари буни илк ёшдан ўргатишни бошлайди. Улар ўзига нисбатан камситиш ҳолларига йўл қўймайди.\n11. Камроқ гапириш, кўпроқ бажариш\n«Инсонни билишни истайсизми? Унинг сўзларига эмас, амалларига назар солинг» - барчага маълум ибора. Кучли оналар бу фактга болаларини ёшликдан ўргатади. Мураккаб йўл билан орттирилган хусусият ана шундай инсонларнинг асосий кўмакчисига айланади.\n12. Ўз ваъдасини бажариш\nЎз ваъдасини бажариш – она ўргатиши мумкин бўлган яхши жиҳатлардан бири. Бу барча мураккабликларга қарамай ўз ваъдасини бажарган она туҳфаси.\n13. Тинглаш кўникмаси\nКучли оналар ўз фарзандларини тинглашга ўргатади. Ҳатто болалар маънисиз гапларни гапирса ҳам. Эътибор билан эшитилган болалар бунинг қийматини билади ва уларнинг ўзлари ҳам яхши тингловчиларга айланишади.\n14. Оилага боғлиқлик\nКучли оналарнинг муҳаббат ва эътибор билан катта бўлган фарзандлари худди шу анъанани давом эттиради ва ўз болаларини ҳам яқинлар ва қариндошларга боғлиқлик руҳида ўстиради.


КАСБИДАН БАРАКА ТОПГАНЛАР — OLMALIQ HAYOTI\nКАСБИДАН БАРАКА ТОПГАНЛАР\nМаълумки, шаҳримиз икки гигант корхонаси билан танилган бўлиб, ишлаб чиқариш тармоғи кенг ёйилгани учун ҳам саноатлашган шаҳар номини олган. Эътиборлиси эса, ҳар икки корхона ОКМК ва “Аммафос-Максам” ходимлари ўз касб байрамларини айнан май ойида нишонлайди.\nМай ойининг охирги якшанбаси юртимизда ва ҳамдўстлик мамлакатларида кимё соҳаси мутахассисларининг касб байрами сифатида кенг нишонланади. Байрам муносабати билан бу сонимизда бир неча йиллардан буён “Аммафос-Максам” корхонаси ривожи йўлида муносиб ҳисса қўшиб келаётган икки инсон ҳақида ёзмоқчимиз. Тўғри, корхонада минглаб инсонлар ишлайди, лекин ўша ишчи-ходимлар меҳнатини ва ишга садоқатини айнан шу икки қаҳрамон мисолида очиб бермоқчимиз.\nАнвар Норматов ҳамда Рисқул Жўраев кўп йиллардан буён “Аммафос-Максам”да ҳалол меҳнат қилиб, бугунги кунда меҳнати орқасидан роҳатини кўраётган ишчилардан. Касбларига бўлган меҳри ва садоқати туфайли бугун кўплаб ёшларга устозлик қилиб келмоқда. Ҳамкасблари бу иккала ходимни ҳам ишга талабчан, оқкўнгил, энг фаол ходимлардан дея эътироф этишди. Анвар Норматов ҳамда Рисқул Жўраев билан бўлиб ўтган суҳбатимиз давомида қуйидаги саволларимизга жавоб олдик:\nНеча йилдан бери корхонада фаолият юритасиз ва айнан қайси соҳада?\nКасбингизни қийинчилиги нимада?\nКасб ва ҳаётингизда эришган ютуқларингиз ёхуд армонингиз…\nИш жараёнида кўнгилхираликлар бўлиб турадими?\nСалкам 30 йиллик тажриба, шунча йиллар давомида қандай ўзгаришлар бўлди?\nОйлик маошлар охирги йилларда неча марта ошди?\nКеча ва бугуннинг ишчи-ходимлари ўртасида фарқ сезиладими?\nРисқул Жўраев – Донадорлаш ускунаси бошқарувчиси:\n1995 йилдан буён корхонада Донадорлаш ускунаси бошқарувчиси сифатида фаолият юритиб келаман.\nКасбимнинг қийинчилик тарафини сезмаганман-у, лекин биз доим юқори ҳароратда ишлаймиз, аппаратнинг ўзини қолдириб бўлмайди, доим назорат қилиб турилиши лозим. Ишимиздаги энг асосий талаблардан бири ишга вақтида келиш ҳамда смена алмашаётган вақтда ускуналарни кўрикдан ўтказиб, текшириб олишдир.\nИшга кирган йилларим корхонага йўловчи ташувчи транспорт кам эди, ишга Пискент туманидан пиёда қатнаган вақтларим бўлган. Кейинчалик велосипед, ҳозир эса автомашинада ишга келиб кетаман.\nАрмоним йўқ. Шукур қиламан, айрим ишсиз инсонлар билан таққослаганда, доимий ишим ва яхши кўрган касбим бор. Ҳаётда эришганларимнинг ярмидан кўпи шу касбим туфайли. Лекин бошқа жойдан даромад келадиган тармоқларим ҳам бор. Масалан, боғдорчилик, чорвачилик. Лекин алоҳида айтишим керак, доимий келадиган моддий манба бу касбим орқали оладиган ойлик маошим.\nҲаётнинг менга берган энг катта бойлиги бу — оилам ва 3 нафар фарзандим. 2 нафар қиз, бир нафар ўғил ва 2 нафар неварам бор. Катта қизим отаси каби кимёгар, яъни у ҳам менинг соҳамни танлаган.\nИшхонада асосий нарса сергаклик ва ҳушёрлик, қатъий режим жараёнини меъёрда ушласак, қийинчилик бўлмайди. Агар шу вазият бузилса, хатолик кетади. Айнан иш жараёнда кўнгилхираликлар бўлмаслиги учун ҳам доимий равишда ҳушёрлик талаб этилади.\nМуҳими, корхона бир жойда қотиб қолмаган, яъники, йилдан йилга ўзгариш, ўсишни сезиш мумкин. Муддати тугаб яроқсиз ҳолга келган ускуналар замон талабларига жавоб берадиган янги ускуналарга алмаштирилмоқда. Ҳар бир жараён босқичма-босқич такомиллаштирилмоқда.\nОйлик маошдан нолимаймиз. Тирикчиликка етиб турибди (ҳазил). Пул топишга битта ақл керак бўлса, сарфлашга 10 та ақл керак бўлади. Шунинг учун пул топиш эмас, уни сарфлаш муҳим деб ўйлайман.\nВақтида биз ҳам ёш бўлганмиз. Ҳозирги ёшларни ҳам йиллар давомида тажрибаси ошиб бориб, биз эришган марраларни забт этади. Тажриба инсонни чархлайди. Шунинг учун бирдан баҳо бериш нотўғри.\nБарча кимёгарларга касб байрамлари муборак бўлсин. Орзу-ҳаваслари ушалсин.\nАнвар Норматов — Ҳарбийлаштирилган қўриқлаш хизмати ўқчиси:\n1995 йил илк бор ишга кирган бўлсам, шундан бери ушбу корхонанинг Ҳарбийлаштирилган қўриқлаш хизматида ишлаб келаман.\nИшимни яхши кўрганим боис, қийин тарафлари унчалик сезилмайди. Биздан асосий талаб қилинадигани сергаклик ва огоҳлик. Ҳар қандай вазиятда масъулиятли ва ҳар қандай ҳолатга эътиборли бўлиш талаб этилади. Шиор – ҳушёрлик.\nТошкент ирригация ва қишлоқ хўжалигини механизациялаш муҳандислари институтига ўқишга кирган эдим. Лекин 2-курсда таҳсил олаётган вақтимда отамнинг бир томони ишламай қолгани боис ўқишни ўз хоҳишим билан ташлаб келишга мажбур бўлганман. Ўқишни ташлаганимга афсусланаман, лекин ҳозирги ҳаётимдан нолимайман. Сабаби 4 нафар фарзандим ва 10 нафар неварам ҳаётдаги энг катта ютуқларим. Касбим орқасидан бугун барча фарзандларимни уйли-жойли қилиб, оталик бурчимни адо этаяпман.\nБўлиб туради. Чунки бу иш. Иш эса камчиликлардан ҳоли бўлмайди. Бундан тўғри хулоса чиқариш керак.\nБир нарсани таъкидлаб ўтишим жоизки, йилдан-йилга яхши ўзгаришлар кузатилди. Масалан, Ҳарбийлаштирилган қўриқлаш хизмати ходимлари учун янги турдаги махсус формалар, қўриқлаш тизими ҳам замонавий қурилмалар билан таъминланиб борилмоқда. Корхона ҳудудида ҳам анча-мунча ўзгаришлар бўлган.\nОхирги бир йилда маошимиз икки марта оширилди. Бу ҳам инсон қадри учун қилинаётган ишлардан бири деб ўйлайман.\nҲа, албатта. Юриш-туриш, кийиниш ва гапириш маданиятида фарқланади. Замонига яраша. Лекин салом-алик масаласи ва одоб-ахлоқ масаласида тафовут анча сезилади.\nФурсатдан фойдаланиб, барча ҳамкасбларимни касб байрамлари билан муборакбод этаман.


Ёшлигида «памперс» таққанлар келажакда бепушт бўладими?\nКасалланганлар сони 18 820 095\nСоғайганлар сони 12 006 466\nВафот этганлар 706 759\nЭрини ўлдирган аёл ўлим жазосидан қутулиб қолди \nЖами овоз: 14286 та.\nЖами овоз: 16779 та.\nВикипедияʼнинг ёзишича, АҚШда биринчи бўлиб матодан тайёрланган тагликларни Мариа Аллен 1887 йилда ишлаб чиқара бошлаган. Бизга таниш суюқликни шимиб олувчи модда эса 1984 йилдан тагликларда ишлатила бошлаган. Демак, ҳозирги тагликлар 35 йиллик тарихга эга.\nТагликларнинг минтақамизга кириб келганига эса 20 йиллар бўлган бўлса ҳам, қайноналар ва келинлар ўртасида уларнинг зарари борасида 2 хил қарашлар мавжуд.\nЭнг кўп тарқалган гап – тагликларнинг ўғил болалар репродуктив системасига таъсири ҳақида. Яъни, бир марталик тагликда катта бўлган болалар фарзанд кўра олмаслик хавфи бор, деган қарашлар мавжуд.\nЗарарнинг асосий сабаби – таглик остида ҳарорат кўтарилиб, моякларнинг уруғлар (сперма) ишлаб чиқаришига таъсир қилиш дейилади. Дунёда ҳам бу борада унчалик кўп илмий изланишлар олиб борилмаган.\nГерманияда 48 нафар болалар билан тажриба ўтказилган. Уларга 24 соат давомида бир марталик ва пахта матодан бўлган таглик кийдириб ҳарорат ўлчанганда, табиий бўлмаган тагликда 1 градус баландроқ натижа кўрсатилган. Бу хавотирланишга сабаб бўла оладими?\nКатта ёшдаги эркакларнинг мояклари ҳарорати юқорилиги фарзанд кўришларига салбий таъсир қилиши илмий исботланган. Илмий изланишни олиб борган Германиянинг Киел университети педиатр эндокринологи доктор Парчнинг ёзишича, бир марталик тагликлардан фойдаланганда мояклар ҳарорати кўтарилгани исботини топган. Лекин, бу ривожланиб келаётган моякларга таъсир кўрсатадими, йўқми ноаниқ.\nНю-Йоркдаги Стони Брук университети уролог профессори доктор Ларри Липширтз эса “чақалоқларнинг кейинчалик спермага айланадиган ҳужайралари бошқа ҳужайралар каби оддий ва улар иссиқдан таъсирланмайди” дейди.\nГап шундаки, мояклар фақат вояга етган болаларда сперма ишлаб чиқаришни бошлайди. Шунинг учун, ёшлигида бир марталик тагликлар ишлатилган болалар улғайгач, фарзанд кўриш эҳтимоли паст бўлади, деган хулоса тўғри эмас. Устига-устак, бир марталик таглик ишлатмаган боланинг озроқ эътиборсиз қолиши, айниқса қишнинг совуқ кунларида шамоллашга олиб келади.\nОналарнинг яна бир хавотири тагликка ўрганган болалар ҳожат чиқаришини бошқара олмай қолишидир. Олимларнинг хулосасига кўра, болалар 22-30 ойлик бўлганларидагина мия ҳожат чиқариш функциясини бошқара бошлайди. Демак, шу ёшдан кейин болаларни тувакка ўргатишимиз мумкин экан.\nЗамонавий кашфиётлар ҳаётимизни осонлаштириш учун ўйлаб топилган. Таглик ишлатмасдан доимий кир ювишдан чарчаган, асабий онадан кўра, таглик ишлатиб асаблари жойида бўлган, оиласига вақти етарли бўлган она кичкинтой учун яхшироқ. Фақат таги қуруқ бўлиши учун болани доимо бешикда ётқизишимиз ҳам боланинг руҳий ва физиологик ривожланишига ёмон таъсир қилиши мумкин. Шунинг учун ҳар бир ишда ўзимиз ва фарзандимиз учун маъқулини танлашимиз лозим.\nКиритилди: 17:51 13.01.2020. Ўқилди: 4064 марта. Фикрлар сони: 0 та.\nДиққат! Коронавируснинг яна бир ёмон таъсири аниқланди\nИлон Маск цивилизациянинг муваффақиятли келажаги учун...


Мобил илова хақида\nЎзбекистонлик ишлаб чиқарувчиларнинг “Ўзбекнефтгаз 360” янги лойиҳаси 360 даража форматидаги манзарали фотосуратлари туфайли, мамлакат бўйлаб бутунлай берилиб виртуал саёҳат қилиш имкониятини тақдим этади.\nМобил иловани юклаб олиш\nМанзарали фотосуратларни ҳам смартфон ва плашетларда оддий режимда,\nҳам виртуал воқелик кўзойнаклари ёрдамида “бутунлай берилиш” режимида кўриш мумкин.\nМамлакат бўйлаб бутунлай берилиш режимида виртуал саёҳат қилиш\nМалакатимизнинг Мустақиллик кунига бағишлаб «Uzbekneftgaz 360» иловаси ишга солинди. Ушбу илова Apple ва Google маркетларида пайдо бўлишига Миллий холдинг компаниясининг «Яратувчанлик энергияси: Ўзбекистон нефтгаз тармоғининг энг янги тарихи» лойиҳаси доирасида имкон яратилди. Лойиҳа давомида мамлакатнинг нефтгаз соҳасидаги ютуқлари ҳақида баён қиладиган коллекцион нашр ҳамда инновацион мобил илова яратилди\nЗамонавий Ўзбекистон паззли\nИловада “Ўзбекнефтгаз” холдинги объектларининг 100 дан ортиқ манзарали фотосуратлари тақдим этилган.\nИшлаб чиқариш ва нефть қазиб чиқариш обзорларидан ташқари, фойдаланувчи Мустақилликнинг 25-йиллик даврида юртимизда қурилган ижтимоий инфратузилмалар, шаҳар манзаралари, ижтимоий, маданий ва спорт объектлари билан танишиб чиқиши мумкин.\nФотосуратлар 360 даражали кўринишдаги расмларни тарсвирга тушириш учун махсус мўлжалланган замонавий фото ва видеокамералар ёрдамида суратга олинган.\nБу «қатнашганлик эффектини» кучайтириш ва умуман манзарали фотография концепциясини янгилашга имкон берди. Материални ҳам смартфон ва планшетларда оддий режимда, ҳам Виртуал Воқелик (VR) кўзойнаклари ёрдамида “бутунлай берилиш” режимида кўриб чиқиш мумкин.\n«Uzbekneftegaz 360» мобил иловасини AppStore ва PlayMarketдан юклаб олиш мумкин\n© ЎЗБЕКНЕФТГАЗ 2016 й. Барча ҳуқуқлар химояланган


Абдулҳамид Чўлпон. Бошқармага хат (1936) | www.ziyouz.uz\nБош саҳифа МатбуотЖадид матбуотиАбдулҳамид Чўлпон. Бошқармага хат (1936)\n← Аввалги Аввалги Абдулҳамид Чўлпон. Увайсий (1936)\nКейинги → Кейинги: Абдулҳамид Чўлпон. Катта мактаб эгаси (1936)


Noble Quran - Ўзбек - Sura: 71 - IslamHouse Reader\n71 - Nuh surasi ()\n(1) 1. Дарҳақиқат, Биз Нуҳни: «Қавмингни уларга аламли азоб келиб қолишидан илгари огоҳлантиргин», деб ўз қавмига пайғамбар қилиб юбордик.\n(2) 2. У деди: «Эй қавмим, албатта мен сизларга (юборилган) очиқ огоҳлантиргувчидирман.\n(3) 3. Аллоҳга ибодат қилинглар ва У зотдан қўрқинглар ҳамда менга итоат этинглар.\n(4) 4. (Шунда Аллоҳ) сизларни гуноҳларингиздан мағфират қилур ва сизларни белгиланган муддатгача (яъни, ажалларингиз битгунича тирик) қолдирур. Агар билгувчи бўлсангизлар, Аллоҳнинг (ўлим учун белгилаб қўйган) муддати келган вақтида асло ортга сурилмас.\n(5) 5. (Нуҳнинг бу даъватлари уларга кор қилмагач), у деди: «Парвардигорим, албатта мен қавмимни кеча-ю кундуз (иймон-эътиқодга) даъват этдим.\n(6) 6. (Аммо) менинг даъватим уларга фақат (иймондан) қочишни зиёда қилди, холос.\n(7) 7. Дарвоқеъ, ҳар қачон мен уларни Сенинг мағфиратингга (сабаб бўладиган дин йўлига) даъват қилсам, улар (менинг сўзларимни эшитмаслик учун) бармоқларини қулоқларига тиқиб, (мени кўрмаслик учун юзу кўзларига) кийимларини ўраб-чирмаб олдилар ва (ўз куфрларида) оёқ тираб турдилар ҳамда (менга итоат этишдан бош тортиб) кибр-ҳаво қилдилар.\nИ з о ҳ. Муҳтарам ўқувчи эътибор берган бўлса, Нуҳ пайғамбарнинг қавмлари орасидаги кофир кимсалар Муҳаммад алайҳис-салоту вас-салом замонларидаги ва ундан кейинги даврлардаги кофирларга ўхшаб Аллоҳнинг динидан юз ўгириб, терс қараб кетмайдилар, балки улар худди ёш болаларга ўхшаб бармоқларини қулоқларига тиқиб, юзу кўзларини рўмоллар билан ўраб олишиб, Ҳақ йўлидан қайсарлик билан бош тортадилар. Бунга сабаб, Қуръони Карим бизларга ушбу сурада неча ўнг минг йиллар илгари ўтган, иккинчи Одам Ато ҳисобланмиш Нуҳ алайҳиссалом замонларидан, яъни башариятнинг айни гўдаклик палласидан ҳикоя қилмоқда. Қуръоннинг бу ажиб услуби, яъни, ҳар бир давр ҳақида айни ўша даврнинг руҳи — тили билан сўзлаши — тасвирлаши ҳам унинг илоҳий мўъжиза эканлигига яна бир далолатдир. Зеро, Муҳаммад алайҳис-салоту вас-саломдек хат-саводи бўлмаган бир киши ўзининг инсоний онг — шуури билан узоқ ўтмиш қаърига сингиб кетган қавм-қабилаларнинг ҳар бирини «ўз тили» билан сўзлата олиши мумкин бўлмаган бир ишдирки, бунга фақат барча замонларда ҳаёт ва барча нарсадан огоҳ бўлган азалий ва абадий Зот — Аллоҳ таологина қодирдир.\n(8) 8. Сўнгра, мен уларни ошкора (яъни, одамлар тўпланган жойларда баланд овозда) даъват этдим.\n(9) 9. Сўнгра мен уларга (ўз даъватимни) очиқ эълон ҳам қилдим, пинҳона сир қилиб ҳам айтдим.\n(10) 10. Мен дедимки: «Парвардигорингиз (Аллоҳ)дан мағфират сўранглар, албатта У ўта мағфиратли бўлган Зотдир.\n(11) 11. (Шунда) У зот устларингизга осмондан ёмғир қуйдирур.\n(12) 12. Ва сизларга мол-дунё, бола-чақа билан мадад берур ҳамда сизларга боғу бўстонлар (ато) қилур ва сизларга оқар дарёлар (ато) қилур.\n(13) 13. Нега сизлар Аллоҳни улуғлашни (яъни, Унга ибодат қилишни) ўйламайсизлар?!\n(14) 14. Ҳолбуки, У зот сизларни босқичма-босқич яратди-ку!\nИ з о ҳ. Ушбу ва қуйидаги оятларда нима сабабдан бандалар Аллоҳ таолога ибодат қилишлари зарур эканлигига далиллар келтирилгандир. Аллоҳ таоло инсонларнинг диққат-эътиборларини аввало ўзларининг қандай яратилганларига қаратади. Дарҳақиқат, ҳар бир инсон она қорнида даставвал бир томчи сув бўлиб, сўнгра қуюқ қонга айланиб, кейин бир парча гўшт бўлиб, сўнгра унга жон ато этилиб ёруғ дунёга келиши ҳақида ўйлаган ҳар бир соғлом ақл ва тоза дил эгаси беихтиёр Яратганнинг қудратига-улуғлигига тасаннолар айтиб, У зотга сажда қилмай тура олмас. Энди қуйидаги оятларда Аллоҳ таолонинг қудрати нақадар чексиз-чегарасиз эканлигига очиқ далолат қилиб турган самовот ва ундаги сайёралар ҳақида сўз юритилади.\n(15) 15. Аллоҳ етти осмонни қандай устма-уст қилиб яратганини;\n(16) 16. Ва ойни улардаги нур-ёруғлик қилиб, қуёшни эса (нур сочгувчи) чироқ қилиб қўйганини кўрмадингларми?!\n(17) 17. Аллоҳ сизларнинг (отангиз Одамни) Ердан ундириб-ўстирди (яъни, пайдо қилди).\n(18) 18. Сўнгра (вафот қилганларингизда) У зот сизларни яна (ерга) қайтарур ва (Қиёмат қойим бўлганида) сизларни чиқариб олур!\n(19) 19. Аллоҳ Ерни сизлар учун ёйиқ-текис қилиб қўйди.\n(20) 20. — Сизлар ундаги кенг йўлларда юришларингиз учун (ёйиқ-текис қилиб қўйди)».\n(21) 21. Нуҳ айтди: «Парвардигорим, дарҳақиқат, улар менга итоатсизлик қилдилар ҳамда (топган) мол-дунёси ва бола-чақаси ўзига фақат зиённи (яъни, куфр ва туғённи) зиёда қилган кимсаларга (ўзларининг бой-бадавлат бошлиқларига) эргашиб кетдилар».\n(22) 22. У (бошлиқлари Нуҳга қарши) жуда катта макр-ҳийлалар қилдилар.\n(23) 23. Ва (ўзларига эргашган тубан-пасткаш кимсаларга): «Сизлар ҳаргиз ўз худоларингизни тарк қилманглар! Вадни ҳам, Сувоъни ҳам, Яғусни ҳам, Яъуқни ва Насрни ҳам ҳаргиз тарк қилманглар!», дедилар.\nИ з о ҳ. Бу оятда зикр қилинган бешта ном Нуҳ пайғамбар замонларидаги кофирлар сиғинадиган бут санамларнинг номидир. Улар Нуҳ алайҳиссаломнинг даъватларига қулоқ солмай ўша бутларга сиғинганликлари учун ҳам тўфон балосига гирифтор қилиниб, ҳалок бўлганлар.\n(24) 24. «Дарҳақиқат, улар (яъни, Нуҳ қавмининг бой-бадавлат бошлиқлари) кўп (кишилар)ни йўлдан оздирдилар. (Парвардигорим), бу золим кимсаларга фақат гумроҳликни зиёда қилгин», (деди Нуҳ).\n(25) 25. Улар ўз хато-гуноҳлари сабабли ғарқ қилиниб, дўзахга киритилдилар. Бас, ўзлари учун Аллоҳдан ўзга ёрдам бергувчиларни топмадилар (яъни, сиғинган бут-санамлари уларни Аллоҳнинг азобидан қутқара олмадилар).\n(26) 26. Нуҳ айтди: «Парвардигорим, Ер юзида кофирлардан бирон ҳовли-жой эгасини қолдирмагин.\n(27) 27. Чунки Сен агар уларни (Ер юзида) қолдирсанг, улар бандаларингни йўлдан оздирурлар ва улар фақат кўрнамак, нопок (кимсалар)ни туғиб-кўпайтирурлар.\n(28) 28. Парвардигорим, Ўзинг мени, ота-онамни, менинг уйимга мўмин ҳолда кирган кишиларни ва барча мўмину мўминаларни мағфират қилган, золим кимсаларга эса фақат ҳалокатни зиёда қилгин»!


Олимлар дунёдаги энг аччиқ қалампирни истеъмол қилиш оқибатини аниқлашди » Ўзбекистон янгиликлари – Zamin.uz\nЁш эркакда у «Каролина ўроқчиси» туридаги чили қалампирини истеъмол қилганидан сўнг жуда кучли бош оғриғи пайдо бўлди. Ушбу маҳсулот Гиннеснинг рекордлар китобига дунёдаги энг аччиқ қалампир сифатида киритилган. Оғриқ бир неча кун давом этган ва шу даражада чидаб бўлмас ҳолатга келганки, эркак ҳаттоки шифохонага мурожаат қилди. Шифокорлар ушбу ҳолат ҳақида BMJ Case Reports журналида маълумот берганлигини Кун нашри маълум қилди.\nУ шифокорларга мурожаат қилган пайтида оғриқ бўйинни ҳам қамраб олган. Шифохонада мутахассислар қатор неврологик тестларни ўтказишди, бироқ ҳеч қандай бузилишларни аниқлашмаган. Бироқ компьютер томографияси миядаги бир нечта артериялар қисқарганини кўрсатди. Бу ташхис қўйишга имкон берди – қайтарилувчи церебрал вазокостриктор синдром. Уни церебрал вазоспазм билан кечувчи бош оғриғи деб ҳам аташади – у бир дақиқа ичида жуда кучли даражага етувчи бош оғриғи ва артерияларнинг қисқариши билан кечади.\nСиндром тиббий препаратлар ёки наркотик моддаларга реакция сифатида пайдо бўлиши мумкин. Ушбу ҳолатда эса артерияларнинг қисқаришига жуда аччиқ қалампир сабаб бўлган. Асоратлар аста-секин йўқолиб борди – беш ҳафта ўтиб компьютер томографияси артериялар аввалги ҳолатга келганини кўрсатди.\nБош саҳифа » Тиббиёт » Олимлар дунёдаги энг аччиқ қалампирни истеъмол қилиш оқибатини аниқлашди\n23:29 Қалампир ва саратоннинг қандай боғлиқлиги бор?


Ўзбекистон ХДП фирқаси масъул котибининг айтганлари « Ўзбекистон Халқ Ҳаракати\nЎзбекистон ХДП фирқаси масъул котибининг айтганлари\n24 September 2016 - 5:00\n7. Ўзбекистон ХДП фирқаси масъул котибининг айтганлари\nБизни «собиқ коммунистлар» деб аташади. Бу туҳмат гап. Биз коммунист ниқоби остида етмиш йил Ўзбекистон мустақиллиги учун курашганмиз.\nМана, ниҳоят шу курашлар маҳсули – истиқлолга эришдик. Шунга қарамай, бугун ҳам бизни кўролмайдиганлар учраб туради. Бу қора кучлар энди «Ўзбекистонда диктатура ўрнатилди,» дея бақирмоқдалар. Худога шукр-ки, диктатура бор. Шунинг шарофати билан Ўзбекистоннинг ҳамма жойида барқарорлик бор. Тўрт тарафимиз барқарорлик. Тўғри, бозорлар қиммат, озиқ-овқат етишмайди, аммо барча дўконларда барқарорлик бор. Шу қадар серобки, чет эллик сайёҳлар биздан илгаригидай сувенир қилиб дўппи эмас, барқарорлик олиб кетишади. Чет эл газеталари ўзбек барқарорлиги ҳақида тинмай ёзадиган бўлишган. Бундай сифатли маҳсулот мустақил Ўзбекистонда яратилиши ватанпарварларнинг кўксини ғурурга тўлдирмоқда.\nФақат улар эмас, Президентимизнинг шахсан ўзи «Барқарорлик энг катта бойлигимиз,» деган. Бу иборани Мирзо Улуғбек тумани ҳокими Солор бўйига осиб ҳам қўйибди: «БАРҚАРОРЛИК – ЭНГ КАТТА БОЙЛИГИМИЗ И. КАРИМОВ.» Лекин бу ҳокимда ҳам фаросот дегани йўқ экан. Ёзишга ёзибди-ю, иборани иккига бўлиб, ишни расво қилибди. Оқибатда, ёзув «Энг катта бойлигимиз И. Каримов,» деб ўқилмоқда.\nМен Президентимиз бизнинг бойлигимиз эмас, демоқчимасман. Аммо буни Президентнинг ўзи айтса ярашади, қандайдир туман ҳокими эмас. Президентимиз дангал одам, айтса айтаверади. Бу ҳақда Мурод Муҳаммад Дўст батафсил ёзган. Унинг дангаллигига мен ҳам бир мисол келтираман. Сессия мибаридан туриб, дангал шундай деди: «Мени мақташни бас қилинглар, ҳали Ниёзовга қўйгандай менга ҳам анави ерга ҳайкал қўйиб ўтирманглар, тағин,» деди. Пастда ўтирган маслаҳатчилардан бири беихтиёр «Қаерга?» дея Президентга термулди. Президент эшитмади ёки атайин жавоб бермади, чунки маслаҳатчилар фаросатли бўлса, қаергалигини ўзлари билишлари лозим, довдирамасликлари керак.\nПрезидентимиз нафақат ички сиёсатда, ташқарида ҳам дангал сиёсат юритади. Бутун Ўзбекистон аҳли буни телевизор орқали кўриб қойил қолган. Мен ҳам кўрганман. Эрон ислом жумҳуриятининг бир вазири билан бўлган суҳбатда президентимиз дангал сўради: «Нега сизлар (эронликлар – М. С.) енгил саноатга ташқи инвеститсияни жалб қилмаяпсизлар?» деди. Бу савол оҳангидан шўрлик эроний сувга тушган жўжага ўхшаб шалвираб қолди. У Эроннинг енгил саноати анча ривожланган, ҳатто енгил саноат маҳсулотларини ташқарига сотаяпмиз, демоқчи эди, президентимиз важоҳатини кўриб, писиб қолди. Вазир бундай маҳсулотларни Ўзбекистон ҳам четга сотаётган бўолса керак, деб ўйлади ва Ўзбекистон делегацияси кийган инглиз ёки фин костюмлари ҳам уни ҳушига келтирмади.\nХорижий сиёсатчилар ғалати бўлишади. Тинмай илжаядилар, илтифот кўрсатадилар, ҳар қадамда «рухсат этинг», «марҳамат қилинг» дея ўралашадилар. Суҳбат бошлагани замон довдирай бошлайдилар. Чунки, нимжон ва оми инсонлар. Ўзбекистондан келган делегатсия мени довдиратиш учун келган, деб ўйламайдилар.\nДипломатия – бу рақибини довдиратиш демакдир. Қашшоқ бўлсанг ҳам ўзингни бой каби тутиш – дипломатиядир. Бирор давлатнинг саноати ҳақида маълумот бўлмаса, бу «саноатга» дўқ урилса бас, рақиб довдирайди-қолади. Сиёсатга аралашар экан яна битта нарсани ёдда тутиш керак: кадрлар билан иложи борича саломлашмаслк лозим. Акс ҳолда, сизни ҳеч ким писанд қилмай қўяди. Ўзимизга ўхшаган одам экан-ку, деб ўйлайди. Вазият тақозо этса, бир-икки вазирни ҳақорат ҳам қилиб қўйиш лозим. Буни чет элликлар эшитишса, янада таъсирли бўлади, ҳақиқий президент экан, деб қойил қолишади. Яна бир нарса бор – бу важоҳат. Тўнни тескари кийиб ўтириш керак. Ҳатто хорижий давлат кийдирган тўнни ҳам. Бу халқаро обрўмизни кўтаради.\nАлбатта, сиёсатнинг бошқа, иккинчи даражали қоидалари ҳам мавжуд. Масалан, Туркияга бориб, Ўзбекистон иқтисодда «турк моделини танлади,» Хитойга бориб «хитой модели», Сингапурда «сингапур моделини танлади,» дейиш ҳам мумкин. Бу аниқ йўлнинг йўқлиги эмас, балки бирданига учта давлатнинг кўнглини олиш ҳисобланади.\nСиёсатга аралашиб юрган Президентлар буни яхши билишади. Бизнинг президентимиз ҳам ана шундай\nпрезидентлардан. Айрим қора кучлар буни кўролмайди. Президентимиз «Мен – иқтисодчи, сиёсатчи эмасман,» деб интервю берган, дейишади. Президент сиёсатчи бўлмаса, қандай президент бўлади, дейишади. Қора кучлар билмайдилар-ки, халқнинг қорнини сиёсат эмас, иқтисод тўйдиради. (Бу ҳақда «Ватан тараққиёти» фирқаси илмий иш олиб бормоқда). Қора кучлар яна шуни билсинлар-ки, Ўзбекистонда юз эллик йил давомида бирорта сиёсатчи бўлмаган ва халқ тўқ-фаравон яшаган.\nСафсатабоз сиёсатчиларнинг ҳаммаси Московда бўлган. Улар сиёсат билан шуғулланавериб, мана, нима бўлди. Совет империяси парчаланди. Агар руслар сиёсат ҳақида камроқ гапириб, иқтисодни йўлга қўйганда, империя парчаланмаган бўларди ва биз фаравон ҳаёт кечиришда давом этган бўлардик. Худога шукр, бугун ҳам ҳаётимиз фаровон. Бозор-ўчарда сўкинаётган баъзи шалоқ қора кучларни айтмаса, бутун халқимиз ҳукуматга тасанно айтмоқда. Барча газет-журналлар, радио-телевидение, ахборот агентликлари фаровон турмушимиздан дараклар бермоқдалар.\nБу мўъжизанинг сири шунда-ки, Президентимиз сиёсатдан ҳам кўпроқ иқтисод билан шуғулланаётибди. Рус империяси йўл қўйган хатони такрорламаяпти. Сиёсат ишқибозларига минбар бериб, эркалатмаяпти. Жуда ўжарлари бўлса, турмага ташлаяпти. Ва жуда тўғри қилаяпти. Бу сиёсатнинг тўғрилиги хусусида нафақат ёзувчи ва олимлар, ҳатто юз ёшдан ўтган қариялар ҳам симпозиумлар ўтказмоқдалар. Одам юз ёшдан ўтса, ақли яна тиниқлашаркан, яқинда юз ёшлилар симпозиуми «Президентга очиқ хат» қабул қилиб, газетларда эълон этди. Бу мактуб Ўзбекистон доноликнинг ҳам макони эканлигиин исботлайди.


ЎзА - Президентлар ОАВ вакиллари билан учрашдилар\n13.12.2017 19:31 Чоп этиш версияси\nОммавий ахборот воситалари вакиллари билан учрашувда Президентлар музокаралар ўзаро англашув, очиқлик ва самимият руҳида, ишчан кайфиятда ўтганини, эришилган келишувлар икки халқ манфаатларига хизмат қилишини таъкидладилар. Бу ҳақда Ўзбекистон Республикаси Президентининг Матбуот хизмати хабар берди.\nШавкат Мирзиёев Қирғизистон Президентининг биринчи ташрифи чоғида имзоланган ҳужжатлар халқларимизнинг талаб ва истакларидан келиб чиқиб қабул қилингани, улар мамлакатларимиз ўртасидаги дўстлик ва ҳамкорликни янада ривожлантиришда муҳим омил бўлишини қайд этди.\nСооронбой Жээнбеков эришилган келишувлар халқларимиз кутган воқеа бўлганини, ўзаро муносабатлар тарихида қоладиган шундай хайрли ишларга ҳисса қўшганидан мамнун эканини таъкидлади.\nМаълумки, Қирғизистон Республикаси собиқ президенти Алмазбек Атамбаев икки томонлама муносабатларни ривожлантириш йўлидаги улкан хизматлари учун Ўзбекистон Республикаси Президенти Шавкат Мирзиёевни «Данакер» ордени билан мукофотлаган эди. Қирғизистоннинг олий мукофотларидан бўлган ушбу орден халқлар ўртасида тинчлик, дўстлик ва ҳамкорликни мустаҳкамлашга, миллатлараро тотувликни сақлашга, илм-фанни ривожлантиришга, миллий маданиятларни яқинлаштириш ва бойитишга катта ҳисса қўшган инсонларга берилади.\nҚирғизларда “Икки киши гуноҳкор бўлса, бир киши данакер” деган гап бор. Яъни икки киши ўртасидаги можарони ҳал этувчи бир киши бўлади. Давлатимиз раҳбарига бундай мукофот берилиши унинг Ўзбекистон-Қирғизистон муносабатларини равнақ топтириш, икки халқ ўртасидаги дўстона алоқаларни кенгайтириш йўлидаги хизматларининг юксак эътирофидир.\nКўксарой қароргоҳида Қирғизистон Республикаси Президенти Сооронбой Жээнбеков Ўзбекистон Республикаси Президенти Шавкат Мирзиёевга «Данакер» орденини тантанали равишда топширди.\nҚирғизистон Республикаси Президенти Сооронбой Жээнбековнинг мамлакатимизга расмий ташрифи давом этмоқда.


Бош сахифа > Янгиликлар > НУРОТАДАГИ ЎҒРИЛИК ФОШ ЭТИЛДИ\nНурота тумани ИИБга 1993 йил туғилган, ҳозирда ушбу тумандаги “Тумар” МФЙда истиқомат қилувчи Н.Ю. ариза орқали мурожаат қилган. Унга кўра, фуқаронинг “Шайхон” МФЙ ҳудудидаги яйловда қаровсиз қолдирилган, умумий қиймати қарийб 9 млн сўмни ташкил қилувчи 9 бош майда шохли моллари номаълум шахс томонидан ўғирлаб кетилганлигини маълум қилган. Тезкор тергов-суриштирув ишларидан аниқландики, мазкур қоидабузарликни 1992 йил туғилган, Нурота тумани, Ғозғон шаҳри, “Шайхон” МФЙда яшовчи К.З. содир этган. Мазкур ҳолат юзасидан К.З.га нисбатан Ўзбекистон Республикаси Жиноят кодексининг 169-моддаси 1-қисми билан жиноят иши қўзғатилди.\nАфсуски, қўли “эгрилик” оқибатида юзи шувут бўлаётган қоидабузарлар билиб-билмай содир этган қилмиши келажакда унутилмас тамға бўлиб қолишини теран англамайдилар. Бутун умр инсонларнинг шубҳаси остида яшаш, “ўғри” деган ном чиқаришнинг нечоғлик уят эканлигини идрок этиш аслида ёшликдан оилада шаклланадиган тарбияга ҳам боғлиқдир. Жамиятда ҳар қандай жиноятга жазо муқаррар. Унинг бадали бесамар кетган вақт, йўқотилган умр, яқинлар соғинчи, виждон азоби билан ўлчанади. Бироқ, хатоларни содир этишдан кўра, унинг олдини олган афзал.


Finance.uz - Visa карталари эквайринги Uzcard терминал тармоғи орқали ташкил этилди\nЯгона Умумреспублика Процессинг Маркази ҳамда Visa халқаро тўлов тизими иштирокида «Uzcard терминал тармоғида Visa карталарининг эквайрингини ташкил этиш» лойиҳаси муваффақиятли якунига етказилди. Унга кўра, «Капиталбанк» нинг POS ва АТМ терминаллари Visa халқаро карталарига хизмат кўрсатишга тайёрланди.\nЎзбекистон Республикасида фаолият олиб бораётган қолган барча банклар Visa томонидан белгиланган мажбурий тартиб-қоидалар бажарилганидан сўнг, Visa карталари эквайрингини Uzcard терминал тармоғида йўлга қўйишлари мумкин. Бунинг учун белгиланган тартиб-қоидалар амалга оширилганидан сўнг, банк томонидан савдо-хизмат кўрсатиш ташкилотларига Visa карталари қабул қилиниши учун хизмат кўрсатилади. Visa халқаро карталарининг маҳаллий терминал тармоғида қабул қилишдаги комиссион тўловлар ҳар бир банк томонидан мустақил равишда белгиланади.\n– Ўзбекистонда савдо-хизмат ташкилотлари учун Visa карталарига хизмат кўрсатиш имконияти амалга оширилганидан ҳурсандмиз. Ушбу ташаббускорлик бутун мамлакатда нақдсиз иқтисодга ўтиш жараёнини тезлаштиришга туртки бўлади. Мамлакатда нақдсиз тўловлар ҳамда Ўзбекистон тўлов тизими ривожланишига асос яратувчи муҳит пайдо бўлиши муҳим, – дейди Марказий Осиё мамлакатлари Visa халқаро тизимининг Бош менеджери Галим Табилдиев.\nVisa халқаро тўлов тизимининг асосий талаблари қаторида PCI DSS, PCI PIN Security ва Visa PIN Security стандарталарига мувофиқлик тасдиғига эга бўлиш ҳисобланади. Жумладан, Uzcard компанияси ушбу сертификациялардан муваффақиятли ўтгани маҳаллий терминаллар тармоғида Visa халқаро карталари ёрдамида тўловларни амалга оширишга асос яратиб берди.\nPOS-терминаллар Visa карталарини қабул қилишлари учун савдо-хизмат ташкилотлари эгалари хизмат кўрсатилаётган банкга мурожаат этишлари мумкин.\nБу ҳақда Марказ ахборот хизмати хабар бермоқда.


Озиқ-овқат маҳсулотларининг қайси турлари қўшилган қиймат солиғидан озод этилди? - zarnews.uz\nОзиқ-овқат маҳсулотларининг қайси турлари қўшилган қиймат солиғидан озод этилди?\nЎзбекистон Республикаси Вазирлар Маҳкамаси томонидан мамлакатимизда ишлаб чиқариладиган озиқ-овқат маҳсулотлари нархининг ошишига йўл қўймаслик мақсадида қўшилган қиймат солиғига тортилмайдиган товарлар рўйхатини тасдиқлади.\nДавлат солиқ қўмитаси рўйхатда кўрсатилган товарларга берилган имтиёз солиқ тўловчилар томонидан фақат Ўзбекистон Республикасида ишлаб чиқариладиган озиқ-овқат маҳсулотларининг чакана ва улгуржи реализацияси (нон маҳсулотларини ишлаб чиқариш ва сотиш бундан мустасно) амалга оширилганда қўлланишини маълум қилади.\nДавлат солиқ қўмитаси Жамоатчилик билан\nалоқалар ва ҳуқуқий ахборот бўлими.\nТеглар: Озиқ-овқа қиймат солиғи


Марказий банк раисига янги ўринбосар тайинланди. Бу 1 йил ичида банк раҳбариятидаги еттинчи ўзгариш - yangiliklar\nМарказий банк раисига янги ўринбосар тайинланди. Бу 1 йил ичида банк раҳбариятидаги еттинчи ўзгариш — yangiliklar\nҲозирча у банк раиси…\nСиз ҳозир Иқтисодиёт категориясидаги янгиликларни кўриб чиқдингиз. Бу сарловҳаси Марказий банк раисига янги ўринбосар тайинланди. Бу 1 йил ичида банк раҳбариятидаги еттинчи ўзгариш бўлган мақола yangiliklar.net сайтига киритилган.\n«Азиа Авто» Ўзбекистонга...\nХитой АҚШ билан савдо...\nЯнварь-март ойларида Ўзбекистон...\nЯнги солиқ концепцияси 3 йил...


Ўзбекистон Осиё ўйинларида Эронни қувиб ўтиб, умумжамоа рейтингида 5-ўринга чиқиб олди! Даҳшат!\n43.9K views 09:19\nҲеч бир соҳа давлатни спортчалик машҳур қилай олмайди, дейишгани рост.\nСпортчиларимиз Мустақиллик байрамига муносиб совға ҳозирлашган экан.\nОсиё ўйинларида 20 та🥇олтин, 23 та🥈кумуш, 25 та🥉бронза медалини қўлга киритдик.\nЛекин бу ҳали ҳаммаси эмас. 2 нафар самбочимиз финалга чиққан. Уларга ҳам омад тилаймиз ва олтин кутиб қоламиз!\nБайраммисан, байрам бўляптику😃\n41.7K views 09:48\nУраа! Яна битта олтин!\nСамбочимиз Холмаматов Камолиддин ҳам олтин медаль олди! 21-олтин!🥇\n48.8K views 10:14\nИЛМ УЧУН ЭҲСОН ҚИЛИНГ!\nБисмиллоҳ, деб хайрия акциясини бошлаймиз.\nЁдингизда бўлса, 2-3 нафар чин етим ва ҳақиқатда моддий аҳволи ёмон талабаларнинг контракт пулини тўлаш учун хайрия акциясини ўтказиш ҳақида гап очган эдим.\nШу акцияга бугундан старт берамиз.\nҚуйидаги пластик карточкасига эҳсонингизни ўтказишингиз мумкин:\n8600 3104 0666 3526\nКарта Хушнуд Худайбердиев номига очилган.\nСаволлар юзага келса қуйидаги бот орқали мурожаат қилишингиз мумкин:\nАллоҳ барчамизнинг эҳсонимизни даргоҳида қабул қилсин.\nИмкони бўлса шу хабарни дўстларингизга ҳам улашинг ва савобга шерик бўлинг.\n* ҳозирча айнан неча кишига контракт пули тўлаб берилиши аниқ эмас. Балки 1 киши бўлар, балки 10 киши. Бу тушган пулнинг миқдорига боғлиқ;\n* ҳозирча контракти тўлаб бериладиган талабалар ҳам аниқ эмас. Лекин йиғилган сумма ҳақиқатда муҳтож инсонларга берилишига мен кафил, ишонишингиз мумкин;\n* ҳозирча фақат пластик орқали тўлов мавжуд. Агар Сизда пластик бўлмаса, унда пластиги бор инсонлардан илтимос қилинг, Сиз нақд пул берасиз, улар пул ўтказиб беришади;\n* имкон қадар юқори балл олиб контрактга кирган талабаларга тўлаб беришга ҳаракат қиламиз;\n* супер-контракт учун хайрия пуллари сарфланмайди.\n92.5K views 16:09\nШунчаки. Яхши шеър. Қатағон даврлари ҳақида. Сиз билан улашгим келди.\nЭгил, ўзни пана қил,\nЙўталганга ўн беш йил,\nКар бўл, кўр бўл, тишла тил,\nБошга бало келтирма.\nГапирганга ўн беш йил,\nҚаламингни душман бил,\nҚоғоз узра жилдирма,\nРоман ёзсанг - ўн беш йил,\nДостон ёзсанг - йигирма...\n© Эркин Воҳидов\n36.9K viewsedited 05:16\nПрезидент Шавкат Мирзиёев 2 сентябрь куни Ислом Каримов ҳайкали пойига гул қўйди. Унинг ёрқин хотирасига ҳурмат бажо келтирди.\nКеча, 2 сентябрь, Ислом Каримовни хотирлаш куни эди\n27.6K views 05:53\nХалқ таълими вазири Шерзод Шерматов раҳбарларни ўз мактабига боришга чақирди\n«Ёшларимизни ўқишга мотивациясини оширишга биргаликда ҳаракат қилайлик!\nБарча вазирлик ва идоралар раҳбарларига 5 сентябрь куни ўзлари ўқиган мактабга бориб, янги ўқув йили бошланиши муносабати билан ўтказиладиган тадбирда иштирок этишларини сўраб мурожаат қилган эдик.\nУнга кўра, мактабдаги тадбирда ҳар бир раҳбар ўзининг ҳаётидан мисоллар келтириб, улар эришган муваффақиятларда мактабдаги таълим ва тарбиянинг роли катта бўлгани, қолаверса, ўқувчиларга мактаб даврида яхши ўқиб, вақтдан унумли фойдаланиш муҳимлиги ҳақида қисқача маъруза қилиб бериш таклифи берилганди.\nҚувонарлиси, кўпчилик вазирлик ва идоралар раҳбарлари ҳамда жойлардаги ҳокимлар томонидан ушбу таклиф ижобий қабул қилиниб, 5 сентябрь куни мактаблардаги тадбирларда қатнашишга тайёр эканликлари билдирилди.\nШунингдек, мактаб битирувчилари орасида ҳаётда кўпчилик ҳавас қиладиган бошқа соҳа вакиллари ҳам кўп. Улар орасида бугунги кунда таниқли тадбиркорлар ва халқ хизматида юрган инсонларнинг жамиятда тутган ўрни беқиёс.\nМактабларда муаммолар ва қилиниши керак бўлган ишлар жуда кўп, лекин энг асосийси, болаларимизни ўқишга чин дилдан қизиқтира олсак, энг катта натижага эришган бўламиз. Шунда улар қийинчиликларга қарамай ўзлари ўқишга интиладиган бўладилар.»\n30.6K views 05:56\nШавкат Мирзиёев Қирғизистоннинг Чўлпон ота шаҳрида Туркий тилли давлатлар ҳамкорлик кенгаши саммитида фахрий меҳмон сифатида иштирок этмоқда.\n41.9K viewsedited 06:33\nИЛМ УЧУН ЭҲСОН ҚИЛИНГ!\n❗Ҳозирча 6 млн. сўмдан ошиқроқ маблағ йиғилди!\nШу акцияга старт бердик.\nҚуйидаги пластик карточкасига 💳 эҳсонингизни ўтказишингиз мумкин:\n♻ Имкони бўлса шу хабарни дўстларингизга ҳам улашинг ва савобга шерик бўлинг.\n👉 ҳозирча айнан неча кишига контракт пули тўлаб берилиши аниқ эмас. Балки 1 киши бўлар, балки 10 киши. Бу тушган пулнинг миқдорига боғлиқ;\n👉 хайрия учун қанча маблағ ўтказишингиз муҳим эмас. Кимдир минг сўм, кимдир 10 минг сўм, яна бошқа биров 100 минг сўм. Ҳеч қандай чеклов йўқ;\n👉 ҳозирча контракти тўлаб бериладиган талабалар ҳам аниқ эмас. Лекин йиғилган сумма ҳақиқатда муҳтож инсонларга берилишига мен кафил, ишонишингиз мумкин;\n👉 ҳозирча фақат пластик орқали тўлов мавжуд, Paynet варианти йўқ. Агар Сизда пластик бўлмаса, унда пластиги бор инсонлардан илтимос қилинг, Сиз нақд пул берасиз, улар пул ўтказиб беришади. Излаган имкон топар, чин дилдан хоҳласангиз, бир иложини топса бўлади;\n👉 имкон қадар юқори балл олиб контрактга кирган талабаларга тўлаб беришга ҳаракат қиламиз;\n👉 супер-контракт учун хайрия пуллари сарфланмайди.\n138.2K viewsedited 09:33\nЭртага Миср Президенти Абдулфаттоҳ Саид Ҳусайн ас-Сисининг Тошкентга келиши кутилмоқда. 5 сентябрь куни Шавкат Мирзиёев Миср Президенти билан учрашади.\n32.6K views 14:08\nКелгуси йилдан ўқишга кириш жараёнларида 50 фоизлик ҳарбий имтиёз масаласи қайта кўриб чиқилар экан. Бу ҳақида Бош вазир ўринбосари Азиз Абдухакимов "Газета.уз" нашрига маълум қилибди.\nБу ҳақида кўп таъкидлагандик, ва ниҳоят адолатсизликнинг ўчоғи бўлган имтиёз масаласи ҳам қайта кўриб чиқилар экан, бундан хурсандман. Ҳарбий имтиёзлилар алоҳида квота доирасида қабул қилиниши мумкин экан, яъни бировга зарари тегмайди, ўзаро курашишади. Бу ҳам яхши ечим. Ўзи норози бўлаётганларнинг аксарияти ҳам "имтиёз бутунлай бекор бўлсин", демаганди. "Майли, берилсин, лекин бу имтиёз ўзгаларнинг ҳуқуқига даҳл қилмасин, бировларга зарар олиб келмасин" дейишарди холос.\nҲозирча айнан қандай ўзгариш бўлиши аниқ эмас, кутамиз. Расман маълум бўлиши билан хабарини етказамиз.\n34.7K views 17:10\nМинг бор узр, яна ўша эски мавзу\nБот орқали 1 августдан буён 12 минг 752 та хабар келибди.\nАгар ҳар бир хабарни ўқиш учун ўртача 1 минут кетса, кунига 8 соат вақтимни фақат хат ўқиш учун ажратсам, барча хабарларни ўқишга 26 кун керак бўлади. Фақат ўқиш учун. Жавоб ёзиш чиқиб учун эса қанча вақт кетишини тасаввур қилаверинг.\nҲали электрон почта ва Фейсбукдаги минглаб жавобсиз хатларни ҳисобламадим.\nАввал ёзганимдай, мабодо Сизга жавоб келмаган бўлса, бу жавоб беришни истамаганимдан эмас, азбаройи бунга имконим йўқлигидан холос.\nБу гапларни ўзимни «важный» одам қилиб кўрсатиш учун айтмаяпман, зинҳор. Шунчаки менга ишониб, умид билан савол йўллаган, лекин ҳалигача жавоб ололмаётган инсонлардан узримни сўраб қўймоқчиман. Хафа бўлманг, илтимос.\nТушунганингиз учун раҳмат!\n26.6K views 04:36\nХат юбораётганлар, Сизлардан ҳам илтимос, фақат мана бунақа инсонларга ўхшаб сабрсиз бўлманглар. Ҳеч ким Сизга 2 дақиқадаёқ жавоб ёзмайди, куну тун онлайн ўтирадиган бекорчилар йўқ.\n25.7K views 04:46\n❗Ҳозирча 1 кунда 4 млн. сўмдан ошиқроқ маблағ йиғилди!\n35 views 04:53\nХушнудбек, салом. Сизнинг каналингизни жуда қизиқиш билан кузатиб бораман.\nМенинг ҳам саволларим ва таклифларим жуда кўп.\nДастлабкиси мени жуда ҳам қийин аҳволга солиб турган муаммо бу - 2 нафар синглимнинг контракт пулини қандай қилиб тўлаш масаласида.\n26 ёшгача бўлган фарзандининг контракт пулини тўлаётган ота-оналарга солиқ тўловларида имтиёзлар борлигини биламиз. Лекин, шундай талабалар хам борки уларни ота-онаси оламдан ўтган. Демак, талабанинг контракт пулини яқинлари тўлайди. Шу сабабли, ким контракт пулини тўласа ўшаларга ҳам имтиёз берилиши керак.\nКейинги таклифим, 26 ёшгача чегара қўйилганини олиб ташлаш керак ўзи. Сабаби, кимдир талаба бўлиш бахтига бу ёш ўтгандан сўнг эришади. Бунга сабаблар жуда кўп. Мисол учун, талабанинг оилавий аҳволи-етишмовчилик; Талаба бўлиш бахтининг кечиккиши ва бошқалар.\nМенинг ҳам 2 нафар ўгай сингилларим контракт асосида ўқийди. Уларни контракт пулини тўлаш бизга жуда оғирлик қилмоқда. Ўзимни туғишган 1 нафар синглим мана яқинда 30 ёшга кирди. Ҳар йили ўқишга топширади, лекин кира олмаяпти. Мени хавотирга солаётган бу муаммо шуки, аввало бу йил ўқишга ушбу синглим хам кирсин (изоҳ - хат аввалроқ ёзилган). Агар синглим ўқишга кирса демак бу йил 3 та синглимга контракт тўлашим керак. Шунча пулни қаердан оламан?\nЎтган йили хам Президент виртуал қабулхоналарига мурожаат билан чиқдик. Банк ходимларини уйимизга холатни ўрганиш бўйича юборишди. Ўрганишди. Берамиз дейишди. Лекин банк ходимлари эртага келинг, индинга келинг дейишиб тўлов муддатини ҳам ўтказиб юборишди. Барибир ололмадик. Сабабларидан бири бу – “кафил” топа олмадик. Тўғрида, ҳар кимнинг хам кафил бўлиши қийин-да. Банк ходимларининг айтишига қараганда ресурслар етишмовчилиги сабабли бу кредит линияси ишламаган эмиш.\nШундан сўнг мен қарз олиб, ойлигимни ва ўгай онамнинг пенция пулларини жамғариб 15 сентябрь куни банкка нақд тўладик. Энди бу йил нима қиламан. Бошим қотган. Академик таътил олайлик десам, унга кўнишмаяпти. Сиртқига айлантирайлик десам, қонунчилигимизда ҳали бунга рухсат йўқ.\nУчала синглим хам турмушга чиқмаган. Ўғил бола бўлишганда ҳам қийинчилик бунчалик бўлмасди. Ҳар холда улар қиз бола. Бу каби муаммолар менга ўхшаган қанчадан-қанча инсонларда бор. Хаммага бу йўлда фақат сабр тилайман.\nШу каби муаммолар аслида оиланинг тинчлигини ҳам бузади. Ўзим ҳам кўз касалликлари бўйича болалигимдан ногиронман. 2010 йилгача 2-гурух ногирони эдим. Кейинчалик 3-гуруҳга тушириб ташлашди. Ҳозир уни ҳам олиб ташлашди. Кўзимни кўриш қобилиятининг пастлиги мени хам қийнайди. Бир кўзим “минус” 21 бўлса иккинчиси эса “минус” 19.\nЎқитувчи бўлиб ишлайман. Илмий иш қилаяпман. Таянч докторантурани ҳам тугатганман. Ижарада яшайман. Ҳар ойда 1 млн тўлайман. Ишхонамиздан уй оляпман, унинг ҳам 50 фоизини нақд тўлаганман. Лекин шартнома бўйича 100 фоиз тўлаганимиздан сўнг бизга топширилади. Ҳаттоки уйнинг қолган тўловини тўлаш учун кредит ҳам ололмаяпмиз. Балки ипотека кредитини олиш имконияти пайдо бўлиб қолса ўзимга кейин кредит беришмай қўяди деган ўйлар билан сингилларимга ўзим ҳам кафил бўла олмадимда. Шу сабабли қарз олиб бўлсаям ўқишнинг 1-йилги тўловини тўладим.\nЭндигисига бошим қотмоқда. Нима қилай. Агар имкони бўлса шу масалаларни ҳам каналингизда таҳлил қилиб ёритсангиз яхши бўлар эди. Бу кўпчилликнининг муаммоси. Зора, бирор яхши натижа чиқиб қолса.\nБуларнинг барчаси эртанги кунимиз яхши бўлиши учун қилинаётган саъй-ҳаракатларимиз-ку, ахир!\nЁшим 35 да. Оиламизда 2 ўғил 5 қиз эдик. Онам 3 ёшлигимда, дадам 30 ёшимда, акам 33 ёшимда вафот этишди. Акам “сирли қотиллик” қурбони бўлди. Жиноятчиларни топа олишмади. Акамнинг оиласи ҳам менинг гарданимда. Яхшиямки, турмуш ўртоғим ҳам ишлайди.\nХушнудбек, мана бироз бўлсада ғойибона мен билан танишиб олдингиз. Мақсадим муаммоларимнинг ечими учун бирор имконият ёки йўлини топишдир. Дардимни бироз достон қилганим учун узр сўрайман. Ҳар холда ечим топишда кимдир билан маслаҳатлашиб олишим ҳам керак эди-да! Саломат бўлинг.\n30.8K views 10:13\nБундан ташқари, аввалдан белгиланган тартибга кўра, ҳукумат томонидан Осиё ўйинларида ғолиб бўлган спортчилар учун 5 минг доллардан, кумуш медал эгалари учун 3 минг доллардан ва бронза медал соҳиблари учун 2 минг доллардан пул мукофотлари берилади.\nОсиё ўйинларида чемпион бўлган спортчилар жами 15 минг доллардан пул мукофотига эга бўлишади.\nШу тариқа, Ўзбекистон ҳукумати турнир совриндорларини мукофотлаш учун 227 минг доллар, Миллий олимпия қўмитаси эса 210 минг доллар миқдорида маблағ сарфлайди.\n43.9K views 11:14\nМиср Араб Республикаси президенти Абдулфаттоҳ Саид Ҳусайн Халил ас-Сисий бугун расмий ташриф билан Тошкентга келди.\n29.5K views 17:16\nБугун биринчи қўнғироқ, янги ўқув йилининг илк куни. Мактаб, коллеж, лицей ва олий таълим муассасалари учун.\nБарча талаба ва ўқувчиларни ушбу сана билан қутлайман. Илмингиз янада зиёда бўлсин. Янги ўқув йили баракали келсин.\nУстозларга эса куч-қувват тилайман.\n27.5K views 04:27\nВазирлар Маҳкамасининг 2018 йил 3 сентябрдаги қарори билан Азизов Улуғбек Ўктамович Тошкент молия институти ректори лавозимига тайинланди.\n34.7K views 04:42\nПрезидент матбуот хизмати ташаббуси билан журналист ва блогерлар Миср Президенти Абдулфаттоҳ Саид Ҳусайн Халил ас-Сисийнинг давлат ташрифини Миллий матбуот марказида туриб ёритиб боришади.\n27.5K views 05:05\nАбдулфаттоҳ ас-Сисий Шавкат Мирзиёевни Мисрга таклиф этди\n27.5K views 07:25


Хитойда "инқилобий", илғор смартфон тақдим қилинди - Terabayt.Uz\nХитойда "инқилобий", илғор смартфон тақдим қилинди\nХитойнинг Smartisan компанияси куни кеча рекордчи смартфонни тақдим қилди. Smartisan R1 деб номланган моделнинг доимий ички хотираси 1 ТБ (бир терабайт). Доимий хотира картаси UFS 2.1 стандарти бўйича тезкор маълумот алмашади. Шунингдек, харидорларга 64 ва 128 Гбайт ҳажмли доимий хотира талқинлари ҳам тақдим қилинади.\nSmartisan R1 юқори талқинидаги тезкор хотира 8 гигабайтгача, қуйи талқинда 6 гигабайтгача етади. Хотира масаласида гаджет кўплаб ноутбукларни ҳам доғда қолдиради.\nSmartisan R1 смартфони корпуси шиша панел ҳамда алюминий ромдан ишланган. Девайсга 6,17 дюймли, Full HD+ (2240 x 1080 пикселли) сиғимли ҳамда томонлари нисбати 18,7:9 ўлчамли экран танланган.\nМаълум қилинишича Smartisan R1 смартфонидаги бармоқ изи сканери экран остига жойлаштирилган. Экран Gorilla Glass 3 ҳимоя шишаси билан қопланган. Юқори сифатли экраннинг юқори қисмидаги ўйиқда 24 мегапикселли олд камера сенсори мавжуд.\nSmartisan R1 бош камераси қўш объективли бўлиб, 12+20 сенсорлардан таркиб топган. Бош сенсорлардан бири Mi Mix 2S флагманида ҳам татбиқ қилинган IMX363 сенсоридир.\nSmartisan R1 аппарат таъминотида айни пайтда жаҳонда кучли чиплардан бўлган Qualcomm Snapdragon 845 процессорини кўриш мумкин. Яъни смартфон «юраги» — кучли. Мазкур чипда 8 та Kryo 385 ҳисоблаш ядролари ва Adreno 630 видеокартаси бор.\nSmartisan R1 аккумуляторининг ток сиғими 3600 мА соат ва уни Qualcomm QuickCharge 4+ стандарти бўйича тезкор қуватлаш, шунингдек Qi стандарти бўйича симсиз қувватлаш ҳам мумкин.\n2 SIM-картали смартфон 4G VoLTE, Wi-Fi (802.11ac), Bluetooth 5 LE, GPS, NFC тармоқларида ишлайди, шунингдек унда USB Type-C порти ҳам мавжуд.\nSmartisan R1 моделида стереодинамикларнинг борлиги янада қувонарли жиҳат.\nСмартфон ўлчамлари: 153,3 х 74,5 х 7,9 мм, вазни: 170 грамм.\nSmartisan R1 оқ ҳамда қора корпусларда ишлаб чиқарилмоқда.\nПлатформа: Android'нинг ўзлаштирилган Smartisan OS 6.0 талқини;\nДисплей: 6,17", ~18,7:9, 2242x1080 белги, ҳар дюймда 403 ppi, 1500:1, In-Cell Touch;\nКамера: қўш сенсорли, қўш фоточақноқ, Almalence технологияси;\nБош модул: 12 Мп, Sony IMX363 сенсорм, 1,4 мкм пикселли, 6 линза, f/1,8 апертура, оптик барқарорлаштириш;\nИккинчи бош модул: 20 Мп, Sony IMX350 сенсори, 1 мкм пикселли, 6 линза, f/1,75 апертура;\nОлд камера: 24 Мп, f/2,0;\nПроцессор: 8 ядроли, 2,8 ГГц, Qualcomm Snapdragon 845;\nГрафик чип: Adreno 630, 700 МГц;\nОператив хотира: 6/8 ГБ, LPDDR4X;\nДоимий ички хотира: 64/128/1024 ГБ, UFS 2.1;\nНавигация: A-GPS, ГЛОНАСС, Beidou;\nЖиҳатлар: Bluetooth 5, NFC+eSE, Wi-Fi (802.11a/b/g/n/ac), 2,4/5 ГГц, USB Type-C 3.0;\nАлоқа тармоғи: GSM (Band 2, 3, 5, 8), CDMA 1X / EVDO (BC0, BC1, BC6), WCDMA (Band 1, 2, 3, 4, 5, 6, 8, 9, 19), TD-SCDMA (Band 34, 39), FDD-LTE (Band 1, 2, 3, 4, 5, 7, 8, 12, 17, 18, 19, 20, 25, 26, 28), TDD-LTE (Band 34, 38, 39, 40, 41);\nАккумулятор: 3600 мА соат.\nSmartisan R1 нархи талқинларидан келиб чиқиб қуйидагича:\n6 Гбайт тезкор ҳамда 64 Гбайт доимий талқин — $550;\n6 Гбайт тезкор ҳамда 128 Гбайт доимий талқин — $630;\n8 Гбайт тезкор ҳамда 128 Гбайт доимий талқин — $700;\n8 Гбайт тезкор ҳамда 1 Тбайт доимий талқин — $1390.


Теннис мухлислари учун хушхабар: Истомин “Роланд Гаррос”да қатнашади – O'zbekiston Milliy paralimpiya qo'mitasi\nБутун дунёда карантин талаблари юмшатилгач секин-аста йирик спорт мусобақалари ҳам ўтказила бошланди. Жумладан, келаси ҳафта Париж шаҳрида “Роланд Гаррос” номини олган Франция очиқ чемпионати старт олади. Кўплаб спорт мухлислари, айниқса, теннис ишқибозлари қачон Денис Истомин кортда кўриниш беради, деб қизиқишаётгани табиий. Бу борада мухлисларга янгилик сифатида шуни айтишимиз мумкинки, юртимизнинг биринчи рақамли ракеткаси “Роланд Гаррос” турнирида иштирок этади. Қуйида Истоминнинг Ўзбекистон теннис федерацияси матбуот хизматига берган интервьюсини ҳавола қиламиз:\n“Ҳа, ҳақиқатан ҳам, узоқ вақтдан бери биринчи марта мусобақада иштирок этаман ва бу бирдан “Роланд Гаррос” бўлади. Кеча мен Парижга этиб келдим ва коронавирус учун кўплаб таҳлиллар топширишга тўғри келди. Дастлаб, кетишимдан олдин Тошкентда тест топширдим. Бундан ташқари, келганимдан сўнг, яна тест бўлди. Кейин натижаларни кутиш учун мени 24 соат давомида меҳмонхонада ушлаб туришди.\nТест таҳлили «манфий» чиққанидан кейингина “Филипп Шатрие” теннис кортига бориб, машғулотларни бошладим. Энди аккредитациядан ўтишим ва бошқа тайёргарлик ишларини бажаришим мумкин. Синовнинг «ижобий» жавобини олганларни эса 7 кундан 14 кунгача карантинга олишади. Аммо бу ҳаммаси эмас … Етиб келганидан кейин «салбий» жавобни олган ўйинчилар саралаш ўйинларига кириш учун бугун коронавирусга қарши яна қайта тест топширишади. Кейинги ҳафтадан бошлаб эса баҳслар бошланади. Умид қиламанки, ҳамма таҳлилларим «салбий» бўлади ва душанба куни кортга чиқаман. Узоқ танаффусдан сўнг яна фаолиятимни давом эттираман!», – деди Денис Истомин.


Qalampir.uz - Янги қарор: Ўзбекистонда балиқ кўпаяди\nЯнги қарор: Ўзбекистонда балиқ кўпаяди\n09:33, 07.04.2018 Жамият\nЎзбекистон Республикаси Президенти янги қарорни имзолади.\nБалиқчилик тармоғини жадал ривожлантиришга доир қўшимча чора-тадбирлар тўғрисида Ўзбекистон Республикаси Президентининг қарори қабул қилинди. Бу ҳақда Адлия вазирлиги хабар берди.\nҚарорга кўра, Тошкент вилояти Қуйи Чирчиқ тумани ҳудудида “Балиқ ишлаб чиқарувчи” эркин иқтисодий зонаси ташкил этилади.\nЯнги ЭИЗ иштирокчиларига ер солиғи, даромад солиғи, юридик шахслар мулк солиғи, ободонлаштириш ва ижтимоий инфратузилмани ривожлантириш солиғи, микрофирмалар ва кичик корхоналар учун ягона солиқ тўлови ва бошқа мажбурий тўловлар билан боғлиқ имтиёзлар берилади.\n“Балиқ ишлаб чиқарувчи” ЭИЗнинг асосий вазифалари:\n- ишлаб чиқариш, сунъий сув ҳавзаларини балиқлантиришни янада ривожлантириш ва балиқчилик хўжаликларини таъминлаш учун балиқнинг янги ва синалган турларини иқлимлаштириш орқали наслли балиқ чавоқларини яратиш;\n- наслдор балиқ личинкалари етиштирувчи замонавий инкубацион цех фаолиятини ташкил этиш, балиқ чавоқларини ишлаб чиқариш ҳажмини ошириш, мавжуд балиқ чавоқларини етиштирувчи сув ҳавзаларини модернизация қилиш ва қайта таъмирлаш;\n- биринчи навбатда, аҳоли эҳтиёжларини қондириш, шунингдек, кейинчалик қўшни мамлакатларга экспорт қилиш учун балиқларни қайта ишлаш ва балиқ маҳсулотларини ишлаб чиқариш (консерва, икра, балиқ уни ва бошқалар) бўйича замонавий комплексларни ташкил этиш.\n2018 йил 1 ноябрга қадар ер ва сув ҳавзаларидан мақсадга номувофиқ фойдаланаётган табиий ва сунъий сув ҳавзаларини хатловдан ўтказилади ҳамда уларни товар балиқлар ва балиқ чавоқларини етиштиришга жалб қилиш чоралари кўрилади.\nБеш юлдузли меҳмонхона ва конгресс-ҳол қурилиши: Мирзиёев Tashkent City’да\n10:05, 25.07.2018 1 676\n13:34, 13.04.2018 2 873


БАЙРАМ МУНОСАБАТИГА БАҒИШЛАНДИ\n“Ўзбекистон темир йўллари” акциядорлик жамияти томонидан “Тошкент механика заводи” акциядорлик жамиятида темирйўлчилар касб байрами муносабати билан байрам тадбири ташкил этилди.\nУнда мамлакатимиз темир йўл тасарруфидаги барча ҳудудларнинг 20 нафардан зиёд корхоналаридан келган уч минг нафарга яқин соҳа ходимлари учун байрам дастурхони тайёрланди. Тадбирда бошқарув раиси Х.Хасилов иштирок этди ва темирйўлчиларни касб байрами билан табриклади.\nБугун соҳада амалга оширилаётган бунёдкорликлар, йирик инвестицион лойиҳаларни самарали ижроси ҳамда тажрибали мутахассисларимиз томонидан мамлакатимизнинг чекка-чекка ҳудудларида ҳам, пойтахтимизда ҳам амалга оширилаётган қурилишларда темирйўлчилар фаол иштирок этиб, халқимиз фаровонлиги, юртимиз тараққиётига муносиб ҳисса қўшаётганларини мамнуният билан тилга олди. Бу вазифаларни сифатли ва муваффақиятли амалга оширишда эса байрам тадбирида иштирок этаётган ишчи-ходимларнинг беқиёс ўрни борлигини эътироф этди.\nШу куни таклиф этилган меҳмонлар учун турли ноз-неъматлар билан ясатилган дастурхонга ўзбек миллий таоми ош тортилди. Марказий темирйўлчилар маданият саройининг хонанда ва созандалари ҳамда юртимизнинг таниқли санъаткорлари томонидан куйланган куй-қўшиқлар эса байрамни янада кўтаринки кайфиятда ўтишига ва соҳа ходимларининг мароқли дам олиб, хордиқ чиқаришларига сабаб бўлди.


Главная / Маданият ва спорт / МАЪРИФАТПАРВАР ҲУКМДОР\nКимки ўтмиш битикларин менсимас экан,\nУни олим дея айтма, дема одам ҳам,\nКим бу илмни дил-дилига жойлаб олди гар,\nЎз умрига безак бермиш олий, муҳташам.\nЎзбек халқи азалдан шонли тарих эгалари сифатида дунё ҳамжамияти тарафидан эътироф этиб келинади. Дунё илми тамаддунига ўзларининг беназир ҳиссаларини қўшган ва илм-фанда башариятга намуна бўлган алломалар, ўзи подшоҳ бўла туриб, жаҳон илм-маърифатининг юксали-шига сабабчи бўлган, олимликда тенги йўқ ҳукмдорлар ҳам бизнинг аждодларимиздир. Шундай зотлар қаторида биз Мирзо Улуғбек, Заҳириддин Муҳаммад Бобур, Абулғози Баҳодирхон каби улуғ ҳукм-дорларни шараф ила зикр этамиз. Улар халқимиз тарихини ёритишда ўзларидан бебаҳо ва нодир асарларни тақдим этганларига тарихнинг ўзи гувоҳдир.\nХива тарихи билан қизиққан ҳар бир киши бу муқаддас тупроқда яшаган, ижод қилган, авлодларга бой мерос қол-дирган буюк аждодларимиз руҳини эъзозлашга ва хотирасини мангу сақлашга ҳаракат қилади. Шу боис дунё назари тушган бу афсонавий шаҳарнинг тарихини билиш ҳар бири- мизнинг бурчимиз.\nХива тарихини ўрганишда бизга ёрдам берувчи манба-лардан бири бу Абулғози Баҳодирхоннинг “Шажараи турк” асаридир. Бу китоб тахминан 1660 йилда ёзилган. У қим-матбаҳо асар сифатида мерос бўлиб қолди.\n«Шажарайи турк» асари Хива хонлигининг вужудга келган давридан то ХVII асрнинг 2-ярмигача бўлган тарихини ёритишда яратилган энг муҳим манбалардан бири саналади. Асарда ўрта асрлар даври ўзбек давлатчилиги, ижтимоий, иқтисодий, ҳамда маданий ҳаёт масалалари шунингдек, давлат бошқаруви сиёсати, ўзбек хонликларининг ташқи давлатлар билан олиб борган алоқалари жараёни кенг ёритилган.\nБу бебаҳо тарихий асар бизгача етиб келган. У турли давлатларда рус, француз, немис тилларига таржима қилинган.\nМустақиллик йилларида юртимизда амалга оширилаётган барча соҳалардаги кенг қамровли ислоҳотлар шубҳасиз, фуқароларимизнинг турмуш даражасини ошириш, халқимиз-нинг миллий маънавиятини юксалтиришда муҳим аҳамият касб этмоқда. Зеро, ўз ўтмиши, аждодлари, маданияти, миллий қадриятларини билмай туриб буюк келажак қуриб бўлмайди.\nЎзбек халқи, жумладан, Хоразм давлатчилиги, Хива хонлиги тарихининг ўрганилмаган, очилмаган қирралари, бундан кейин ҳам илмий изланишлар асосида ўқиб-ўрганилаверади.\nХива туманидаги 12-сон мактаб тарих фани ўқитувчиси.


Ҳисобот даврида вилоят, шаҳар ва туман ҳокимлари томонидан\n4357 нафар, ўринбосарлари томонидан 5426 та фуқаролар қабул қилинган. Фуқароларнинг 1757 таси бевосита ҳокимликлар идораларида, 5726 таси сайёр қабулларда ва 2300 таси Халқ қабулхоналарида қабул қилинган.\nҲусусан, вилоят ҳокимлигига энг кўп мурожаатлар Қарши шаҳри (437 та ёки 18,5 фоиз), Деҳқонобод (265 та ёки 11,2 фоиз), Чироқчи (214 та ёки 9,1 фоиз), Қарши (212 та ёки 9,0 фоиз) ва Ғузор (192 та ёки 8,2 фоиз) туманлари аҳолисидан тушган. Жумладан, шаҳар ва туман ҳокимликлари томонидан виртуал қабулхонаси орқали келиб тушган 5195 та мурожаатларнинг 76 таси қонунда белгиланган муддатларда кўриб чиқилмаган. Ушбу қонун бузулиши ҳолатларига Касби тумани (12 та)да, Қарши тумани (8та)да, Чироқчи тумани (7та)да\nва Шаҳрисабз шаҳри (6 та)да йўл қўйилган.


16:50 / 25.10.2019 550 pdf Ўқиш режими + -\nИқтибос: «Банданинг ҳоли тўртдир. Бешинчиси бўлмас. Улар: неъмат, синов, тоат ва маъсият. Агар неъматда бўлсанг, сендан Ҳақнинг тақозоси шукрдир. Агар синовда бўлсанг, сендан Ҳақнинг тақозоси сабрдир. Агар тоатда бўлсанг, сендан Ҳақнинг тақозоси У Зотнинг сенга нисбатан олийжаноблигини тан олишдир. Агар маъсиятда бўлсанг, сендан Ҳақнинг тақозоси истиғфордир».\n«Хислатли ҳикматлар шарҳи» асарида фазилатли шайх Муҳаммад Содиқ Муҳаммад Юсуф хазратлари шайх Ибн Атоуллоҳ Сакандарийнинг «Ҳикамул-Атоийя» номли китобларига қилган таржималари ва шарҳлари ўрин олгандир. Ва ниҳоят, орзиқиб кутилган ушбу беназир асар ўзига хос бежирим қутига жойланган ҳолда қайта нашр этилди. Ушбу асар китобсевар мухлисларимизнинг қалб тўридан, китоб жавонидан муносиб ўрин олади деган умиддамиз.\nНоми: «Хислатли ҳикматлар шарҳи» 1–5 - жузлар\nНархи: 267 000 сўм\n15:59 / 25.10.2019 555\n08:11 / 26.10.2019 619\n585 15:30 / 06.03.2019\n1891 13:09 / 22.09.2018\n7809 09:37 / 23.09.2017\n1548 07:05 / 22.09.2018